Emmentaler is 'n halfharde Switserse kaas, wat oorspronklik uit die Emmental (Emmenvallei) in die ooste van die kanton Bern kom. Emmentaler het intussen 'n generiese naam geword, en kaas met hierdie naam word tans ook in Duitsland, Oostenryk, Denemarke, Frankryk, Finland en Ierland vervaardig. Emmentaler word van koeimelk gemaak en as ronde kaas met 'n gemiddelde gewig van 75 kilogram bemark. Die beste tyd om die Switserse kaas van oorsprong te geniet is van Mei tot Oktober, na 'n veredelingstyd van tenminste drie maande. 'n Besonder geurige smaak vereis dat die kaas oor 'n tydperk van agt tot twaalf maande verfyn word. Die jaarlikse Europese Emmentaler-produksie beloop tot nagenoeg 490 000 ton of sowat ses persent van die totale melkopbrengs van hierdie lande. Frankryk is tans die grootste produsent met sowat 240 000 ton of twaalf persent van die jaarlikse Franse melkproduksie. Veertien persent van die Franse Emmentaler word uitgevoer.


Klein Vrystaat was ’n kortstondige Boererepubliek in die Piet Retief-omgewing in wat nou Mpumalanga, Suid-Afrika is. Vanaf ongeveer 1876 het ’n groep Boere op grond gewoon wat hulle van die Swazikoning Umbandino gekoop het. In 1886 is ’n formele regering gevorm gevolg deur die aanneming van ’n grondwet. Die staat het voortbestaan tot 1891 toe dit in die Zuid-Afrikaansche Republiek opgeneem is. Klein Vrystaat by Flags of the World Hierdie Suid-Afrika-verwante artikel is slegs 'n saadjie. U kan ons wikipedia help deur dit uit te brei.


Die swarttobie (Haematopus moquini) (Engels: African oystercatcher) is die tweede skaarste voël in Suid-Afrika. Die voël was ernstig bedreig, maar bevolkings herstel noudat voertuie nie meer toegelaat word om op Suid-Afrikaanse strande te ry nie. Die bedreiging was as gevolg van die feit dat die swarttobie haar eiers op die strand lê en voertuie die eiers beskadig het. Die Mediterreense mossel is die hoofvoedsel van dié voël. Phil Hockey (1956 – 2013), 'n welbekende Suid-Afrikaanse ornitoloog, het sy doktorale verhandeling oor die swarttobie gedoen. 'n Swarttobie in Plettenbergbaai. Swarttobie in die De Hoop-Natuurreservaat. Drie swarttobies in vlug. Alfabetiese lys van Suid-Afrikaanse voëls Lys van Suid-Afrikaanse voëls (gegroepeer) Lys van Suider-Afrikaanse voëls volgens wetenskaplike name http://southafrica.co.za/af/african-black-oystercatcher.html


Międzyrzec Podlaski is 'n Poolse stad en het in 2006 'n bevolking van 17 162 gehad. Hierdie artikel is ’n saadjie. Voel vry om Wikipedia te help deur dit uit te brei.


afrikaans.be is 'n webblad vir die gebruik, bevordering en uitbreiding van Afrikaans in België en Nederland. Die blad was op 2008/04/20 in die vorm van 'n "blog". Gebruikers kan op die werf lees wat ander gebruikers voel oor sake wat Afrikaanssprekendes direk of indirek raak. afrikaans.be Hierdie artikel is ’n saadjie. Voel vry om Wikipedia te help deur dit uit te brei.


Daniël van den Henghel was die waarnemende goewerneur van die Kaapkolonie vanaf 19 September 1737 tot 14 April 1739. Henghel was ook aan bewind toe die owerheid probleme met die Frans gebore Estiénne Barbier begin optel het. Barbier is later onder Hendrik Swellengrebel tereggestel en sy kop en hand in "de roodesands Cloof" geplaas en sy ander vier dele langs ander hoofweë op pale uitgestal. In 1739 is hy as goewerneur opgevolg deur Hendrik Swellengrebel. Lys van kommandeurs en goewerneurs van die Kaapkolonie Hierdie artikel is ’n saadjie. Voel vry om Wikipedia te help deur dit uit te brei.


Estiénne Barbier (* Bazoches, 1699 - † Kaapstad, 1739) was 'n Fransgebore VOC-soldaat wat in die Kaap tereggestel is en wie se liggaamsdele in die openbaar uitgestal is as 'n afskrikmaatreël. Barbier was afkomstig van Bazoches naby Orléans, Frankryk, waar hy omstreeks 1699 gebore is. Nadat hy 'n tyd lank in Zeeland gewoon het sluit hy by die VOC aan as 'n soldaat. Hy vertrek op 8 Junie 1734 op die skip 't Huys te Rijnsburg na Kaapstad waar hy op 31 Oktober 1734 aankom. Barbier beland sommer gou in die moeilikheid in die Kaap. In Mei 1735 is hy in siviele arres geplaas nadat hy, terwyl hy dronk was, lasterlike uitlatings gemaak het oor luitenant Rudolf Sigfrid Alleman. 'n Tweede siviele saak is teen hom gemaak, terwyl die eerste nog aan die gang was, vir beweerde laster teen Godfried Lodewijk Kok. Barbier se verset teen die Raad na die uitspraak in die Kok-saak lei daartoe dat hy vir 21 dae in die Donker Gat opgesluit word. Die vonnis is verleng en 'n verdere vonnis is opgelê vir die Alleman-saak.


Roger Federer (Duits: [ˈrɔdʒər ˈfeːdərər]; gebore 8 Augustus 1981 in Basel, Switserland) is ’n Switserse professionele tennisspeler en tans no. 5 op die wêreldranglys van mansenkelspelspelers volgens die ATP. Baie kenners en tennisspelers glo Federer is moontlik die beste speler in die geskiedenis van tennis. Sy ma, Lynette Federer (née Durand), is ’n Suid-Afrikaner en hy het self ook Suid-Afrikaanse burgerskap. Federer het al 20 Grand Slam-titels gewen tydens mansenkelspeltoernooie (hy het al aan 79 deelgeneem), die meeste in die geskiedenis vir ’n manstennisspeler. Hy het die Wimbledon-kampioenskapstoernooi agt keer gewen (’n rekord), die Australiese Ope ses keer, die VSA-Ope vyf keer (almal agtereenvolgens; ’n rekord) en die Franse Ope een keer. Hy is een van net agt mans met ’n loopbaan-Grand Slam agter sy naam. In 2004 het hy die eerste speler sedert Mats Wilander geword wat drie van die vier Grand Slam-enkelspeltoernooie in dieselfde jaar wen: die Australiese Ope, Wimbledon en die VSA-Ope. Hy het ook al ses Tennismeestersbekertoernooie en 27 ATP-meestersreekstitels gewen.


Mthatha (voorheen Umtata gespel, die destydse hoofstad van die Transkei) is tans die setel van die Koning Sabata Dalindyebo Plaaslike Munisipaliteit in die Oos-Kaapprovinsie van Suid-Afrika. Die dorp het 'n lughawe, voorheen bekend as K. D. Matanzima-lughawe, genoem na die eertydse Transkeise leier Kaiser Matanzima. Die N2 nasionale pad tussen Durban, Oos-Londen en Kaapstad deurkruis Mthatha. 'n Spoorlyn verbind die dorp sedert 1916 met Oos-Londen. Die Mthathadam is ongeveer 8 kilometer stroomop van die dorp gebou. Die dorp het ontstaan om 'n buffersone te vorm, aangesien daar destyds groot onmin tussen die Pondo- en Temboestamme was. In 1875 is 'n magistraatkantoor geopen met JF Boyes as die eerste magistraat. Die dorp is in 1879 ontwikkel op die oewers van die Mthatharivier en het drie jaar later munisipale status verkry. Dit was 'n militêre kamp vir die Britse koloniale magte rondom 1882. Mthatha word later die administratiewe hoofstad van die area en huisves beide die Anglikaanse en Rooms-Katolieke Kerk se katedrale. Dit word die setel van tradisionele owerhede tussen 1965 en 1970's en 'n nuwe parlementsgebou vir die Transkei word gebou, tot vandag toe bekend as die Bunga.


Die Palácio da Planalto (Afrikaans: "Paleis van die Plato") is die amptelike werkplek van die staatspresident van Brasilië en geleë op die Praça dos Três Poderes ("Plein van die Drie Magte") in die hoofstad Brasília. Vanweë sy funksie as die Brasiliaanse regeringsetel word die term o Planalto dikwels as 'n metoniem vir die uitvoerende gesag van Brasilië se regering gebruik. Alhoewel die paleis die hoofkantoor van die staatspresident huisves, dien 'n ander gebou, die Palácio da Alvorada, as sy ampswoning. Naas die president het ook 'n aantal belangrike raadgewers, waaronder die visepresident en die stafhoof hulle kantore in die Palácio da Planalto, terwyl die ander departemente langs Brasília se monumentale Esplanada dos Ministérios lê. Die Palácio do Plantalto is deur die bekende Brasiliaanse argitek Oscar Niemeyer ontwerp, wat ook die meeste ander belangrike geboue in die Brasiliaanse hoofstad geskep het. Die grondliggende idee was 'n ontwerp van fyn linies en golwe vir die kolomme en die buitestruktuur, wat 'n simplistiese en moderne voorkoms aan die gebou gee. Die boubedrywighede het op 10 Julie 1958 begin, en die paleis is op 21 April 1960 ingewy.


A, is die eerste letter van die Latynse alfabet en kan ook na een van die volgende onderwerpe verwys: In die SI-stelsel is "A" die internasionale simbool vir oppervlakte. Ampére kan afgekort word deur die letter "A" te gebruik.


Adam Small (Wellington, 21 Desember 1936 — Kaapstad, 25 Junie 2016) was 'n Suid-Afrikaanse skrywer en een van die belangrikste Afrikaanse verteenwoordigers van die Swartbewussynsbeweging. Small het veral bekend geword deur sy gedigte en toneelstukke. Adam Small, Afrikaanse digter, dramaturg en akademikus, is veral bekend om sy aktualiteitspoësie en die belangrike drama Kanna hy kô hystoe. Sy werk verteenwoordig die Bruinmense se protes teen en bitterheid oor diskriminasie. Tot sy negende jaar het hy in Goree in die distrik Robertson gewoon waarna hy en sy familie na Heathfield, Kaapstad, verhuis het. Hoewel sy laerskoolopleiding gereformeerd was, het hy hom aangetrokke gevoel tot die simbolisme van die Rooms-Katolieke geloof. Hy het later ook aan 'n Katolieke skool gematrikuleer. In sy literêre werk stel hy die agterstelling van bruinmense onder die apartheidsbewind sentraal, maar ook die kloof wat as gevolg van rasseskeiding tussen die verskillende Afrikaanstalige gemeenskappe ontstaan het. Ander belangrike onderwerpe is filosofiese vraagstukke soos materialisme en die holheid van kapitalistiese en rewolusionêre ideologieë. Adam Small is ook een van die belangrikste Bruin skrywers, wat Afrikaans – en ook sy Kaapse variant – as bevrydingstaal gebruik.


Die Federale Stad Bonn lê in die suide van die Duitse deelstaat Noordryn-Wesfalen langs die oewers van die Ryn. Dit is een van die oudste stede van Duitsland, met 'n geskiedenis wat oor meer as 2 000 jaar strek. Tot die einde van die 18de eeu was Bonn die hoofstad van die Keulense Keurvorste. Tydens die 19de eeu ontwikkel die Universiteit van Bonn tot een van die voorste en grootste akademiese instellings in Duitsland, met sowat 30 000 studente op hede. In die tydperk tussen 1949 en 1990 dien Bonn as die hoofstad van die Bondsrepubliek Duitsland en daarna, tot by die jaar 1999, as regeringsetel van die herenigde Duitsland. Alhoewel die parlement en dele van die regering na die historiese hoofstad Berlyn verskuif is, is daar nog steeds ses departemente in die stad, wat die amptelike naam Federale Stad Bonn gekry het. Die voormalige hoofkantore van parlement, regering en baie departemente is deur maatskappye oorgeneem. Twaalf organisasies van die Verenigde Nasies het hulle hoofkwartiere in die stad, en die nuwe VN-Kampus, wat in Julie 2006 geopen is, huisves nou die meeste van hulle.


Die Russiese Akula duikboot is een van die grootste, stilste en bes bewapende duikbote in die wêreld. Dit blyk onderwater veel stiller te wees as soortgelyke Amerikaanse duikbote. Dit staan by NAVO bekend as die 'Tifoon'- duikboot. Die eerste groep Akula-duikbote is tussen 1982 en 1986 vervaardig, daarna die verbeterde Akula tussen 1986 en 1991, gevolg deur die Akula II wat na 1991 vervaardig word. Die Akula het 'n dubbele boegstruktuur waarmee dit veel dieper kan duik as enige ander duikboot. Aan die stert is daar 'n boggel, waar 'n luistersensor op sleeptou gestoor word. As die boot begin vaar word die sensor uitgerol, tot 2 km agter die boot. Alle Akula-duikbote het 'n 533 mm-torpedobuis vir Tipe 53-torpedo's (soos die Shkval-torpedo) of SS-N-15 Starfish-missiele/torpedo's. In die 650 mm-torpedobuise word Tipe 65-torpedo's en/of SS-N-16 Stallion-torpedo's gelanseer. Die gevorderde Akula en Akula II het op hul romp aan die buitekant nog ses ekstra 650 mm-torpedobuise. Die Russiese Akula-duikbote is gewapen met ballistiese kernmissiele waarmee teikens tot 3 000 km vanaf lansering getref kan word.


Alexander I was die sesde pous van die Rooms-Katolieke Kerk. Hy is die opvolger van Pous Evaristus en word op sy beurt opgevolg deur Pous Sixtus I. Hy word vereenselwig met die martelaar Alexander van die Via Nomentana, wie se naamdag op 3 Mei is, maar hiervoor is geen feitelike bewys nie. Irenaeus, wat kort na hom geleef het, sê niks oor sy vermeende martelaarskap nie. Die tydperk van sy pontifikaat is nie presies bekend nie. Party skrywers noem 106–115, ander 109–116. Eusebius, in Ecclesiastical History IV, IV, 1 beweer dat Alexander in die derde jaar van die bewind van die Romeinse keiser Hadrianus oorlede is, nadat hy vir tien jaar lank biskop van Rome was. Volgens die tradisie is hy op 3 Mei 115 in Rome oorlede. Hy is die beskermheilige teen kropsiekte (skildkliervergroting) en skrofulose (tuberkulose van die limfkliere in die nek). Volgens die Liber Pontificalis was hy die seun van Alexander en gebore in Caput Tauri. Hy is saam met Eventius, 'n priester en Theodulus, 'n diaken gemartel. Hy is begrawe aan die Via Nomentana en na hom was daar 'n sede vacante van 35 dae.


SV Ramlingen/Ehlershausen is 'n sportklub uit Burgdorf in die deelstaat Neder-Sakse in Duitsland, veral bekend vir sy sokkerafdeling. Benewens sokker het die klub ook 'n fietsryafdeling. Die klub is op 5 Junie 1921 gestig as SV Ramlingen. Aan die einde van die Tweede Wêreldoorlog is die klub ontbind deur die Geallieerdes in 1945. Die klub is egter weer op 2 Augustus 1946 herstig as SV Ramlingen-Ehlershausen, die huidige naam. Die klub se grootste prestasie was om die Oberliga Noord te haal in 2006. Amptelike klubwerf


Jordin Brianna Sparks (gebore 22 Desember, 1989 te Staten-eiland, New York) is 'n Amerikaanse sanger. Sy is as die wenner van die sesde seisoen van die realiteitsreeks American Idol op 24 Mei 2007, rondom 04:00 SAST, aangewys. Op die ouderdom van 17 maak dit haar die jongste wenner van die Idol-titel in die geskiedenis van American Idol. Sy is ook die enigste wenner wat van die Suidweste afkomstig is en nie van die tradisionele Amerikaanse Suide nie. "argiefkopie". Geargiveer vanaf die oorspronklike op 26 September 2007. Besoek op 24 Mei 2007. Jordin Sparks Planet Hierdie artikel is ’n saadjie. Voel vry om Wikipedia te help deur dit uit te brei.


ZFC Meuselwitz is 'n sokkerklub uit Meuselwitz in die deelstaat Thuringen in Duitsland. Alhoewel die klub se primêre afdeling sokker is, het dit ook 'n trompoppie- en kegelbalafdeling. Zipsendorf is sedert 1976 'n deel van Meuselwitz. Die klub is oorspronklik in 1919 gestig as Aktivist Zipsendorf. Na die Tweede Wêreldoorlog het die klub bekend gestaan as BSG Aktivist Zipsendorf. Nadat Zipsendorf by Meuselwitz ingelyf is, het die naam in 1976 verander na BSG Aktivist Meuselwitz. Na die Duitse hereniging het die klub vir 'n kort tydjie as die sokkerafdeling van SV Bergbau gespeel (1991) en daarna onafhanklik geword as FV Zipsendorf. Die naam is in 1994 verander na die huidige Zipsendorfer Fußballclub Meuselwitz. Die klub se tuisveld is die bluechip-Arena, onlangs vernoem na 'n stadionborg. Die tradisionele naam was sedert die oprigting in 1953 Stadion Glaserkuppe. Amptelike klubblad Abseits Guide to German Soccer


Wetshotsile Joseph Seremane is 'n Suid-Afrikaanse politikus en voormalige federale voorsitter van die land se hoofopposisieparty, die Demokratiese Alliansie (DA). Seremane het sy loopbaan begin as onderwyser in Bekkersdal in die Noordwes provinsie van Suid-Afrika totdat hy as gevolg van sy betrokkenheid by politiek verbied is om onderwys te gee. Hy was 'n politieke gevangene op Robbeneiland van 1963 tot 1969 totdat hy deur die Apartheid regering na die Bophuthatswana tuisland verban is. Hy is weer sonder verhoor aangehou van 1976 tot 1978 en verskeie kere tussen 1982 en 1984. Seremane het Burgerlike Organisasies (Civics) in voorspraak en later in mediasie en konflikbeslegging gedien. Hy was Direkteur van Geregtigheid en Versoening van die Suid-Afrikaanse Raad van Kerke en Hoofgrondeisekommissaris na volle demokrasie in 1994 in Suid-Afrika gevestig is. In 1994 het hy by die Demokratiese Party (DP), die voorganger van die DA, aangesluit en is in 1998 tot parlementslid verkies. In Maart 2000 is hy tot federale voorsitter van die DP verkies waarna hy vervolgens stigtersvoorsitter van die DA geword het. Seremenae was aanvanklik 'n lid van die Pan Africanist Congress (PAC), 'n swartbewussynsorganisasie wat van die ANC af weggebreek het.


Die Chinese silwerpanda is 'n reeks silwermunte wat deur die Chinese regering geproduseer word. Die ontwerp op die muntkant van die muntstuk word jaarliks verander. Dit kom in verskeie groottes voor, maar die 1 ons is die gewildste by versamelaars en het 'n waarde van 10 yaun. Die reeks was vir die eerste keer in 1984 uitgereik. Die kopkant bevat 'n tekening van die Tempel van die Hemele. Elke jaar word 'n nuwe ontwerp op die muntkant gedruk. Die jare 2001 en 2002 was 'n uitsondering en dieselfde ontwerp is vir beide jare gebruik. Hierdie artikel is ’n saadjie. Voel vry om Wikipedia te help deur dit uit te brei.


Champenois is 'n Romaanse taal, wat deel is van die Langues d'oil en daarom naby verwant is aan Frans en die streekstale Lorreins, Pikardies en Wallonies. Champenois is die omgangstaal van die historiese Franse provinsie Champagne en vir 'n klein stuk van Wallonië, naamlik in suidelijk Namen, in die gemeente Vresse-sur-Semois. Die taal van die middeleeuse Franse digter en trouvère Chrétien de Troyes word gekenmerk deur Champenois trekke, maar die vroegste literatuur wat behou gebly het en doelbewus in Champenois geskryf is dateer uit die einde van die 16de eeu. Le Bontemps de Carnaval de Chaumont is in 1660 opgedateer en heruitgegee - die taal wat daarin gebruik word kontrasteer die Frans wat deur die koning se boodskappers gebruik word met die Champenois van die plaaslike inwoners. 'n Kenmerk van 18de eeuse Champenois letterkunde is die noëls (Kersliedere) wat kontemporêre en plaaslike verwysings in gewiede tekste verweef het. Hierdie artikel is ’n saadjie. Voel vry om Wikipedia te help deur dit uit te brei.


SC Freiburg is 'n Duitse sokkerklub uit die stad Freiburg in die deelstaat Baden-Württemberg. Die klub het in 1912 ontstaan deur die samesmelting van SV 04 Freiburg en FC Union Freiburg. Die klub het die eerste keer in 1978 die 2. Bundesliga gehaal en in 1993 die Bundesliga. Amptelike klubblad Abseits Guide to German Soccer


Pieter Grobler is 'n Suid-Afrikaanse pianis. Hy het klavierlesse by 'n familielid geneem en latere studies by Joseph Stanford aan die Universiteit van Pretoria en by Joseph Banowetz aan die University of North Texas gevolg, waar hy 'n doktorsgraad in musiek verwerf het. Grobler het twee pryse van UNISA ontvang vir sy vertolkings van Suid-Afrikaanse komposisies in besonder werke van Stefans Grové. Hierdie artikel is ’n saadjie. Voel vry om Wikipedia te help deur dit uit te brei.


1. FC Union Berlyn is 'n Duitse sokkerklub uit die hoofstad, Berlyn. SC Olympia 06 Oberschöneweide is in 1906 gestig en verander in 1920 sy naam in FC Union Berlyn. In 1923 haal die klub die eindstryd om die Duitse kampioenskap, maar verloor teen Hamburger SV. Na die Tweede Wêreldoorlog het die klub in twee verdeel deurdat die spelers en afrigters na Wes-Berlyn gevlug het en die klub weer daar hervestig het onder die naam SC Union 06 Berlyn. Die oorspronklike klub, wat bly voortbestaan het in Oos-Berlyn, is herdoop na SG Oberschönweide. Die Wes-Berlynse span was aanvanklik baie suksesvol en het reuse-skares na sy wedstryde getrek (bv. 75 000 na 'n deurslaggewende wedstryd teen Tennis Borussia Berlyn), maar na die oprigting van die Berlynse Muur het dinge vinnig agteruitgegaan en vandag speel SC Union 06 Berlyn in die laer ligas van Berlyn (Kreisliga A Berlyn stapel 1). Die oostelike klub ondergaan intussen heelwat naamsveranderinge: Union Oberschöneweide (1950), BSG Motor Oberschöneweide (1951), SC Motor Berlyn (1955), TSC Oberschöneweide (1957), TSC Berlyn (1963) en uiteindelik in 1966 1.


Freiburg im Breisgau is 'n stad in die Duitse deelstaat van Baden-Württemberg, in die area van Breisgau op die westelike rand van die Swartwoud (Duits: Schwarzwald) naby die Switserse en Franse grense. Met 227 590 inwoners is Freiburg die mees suidelike van Duitsland se groot stede – en die sonnigste stad in die land. Freiburg is aan die Dreisamrivier en aan die voet van die Schlossberg geleë en word omring deur die Rosskopf- en Bromberg (Swartwoud) berge in die ooste, en die Schönberg-, Tuniberg- en Kaiserstuhlberge in die weste in die Rynvallei. Freiburg het ontstaan in die 13de eeu, gestig as vrye markdorp deur Hertog Konrad van Zähringen. Dit is strategies geleë op die kruispad van handelsroetes van die Mediterreense lande en die Noordsee, en die Ryn- en Donauriviere. In 1368 koop Freiburg sy vryheid van 'n plaaslike potentaat en gee homself oor aan die beskerming van die huis van Habsburg. Rondom 1200 begin die stad, wat sy ekonomiese welvaart onder meer aan die silwermynbou in die Swartwoud te danke het, met die konstruksie van sy katedraal, wat – ten spyte van matige skade tydens die Tweede Wêreldoorlog – nog steeds as kulturele en spirituele stadsentrum dien.


Selfs in die oertyd het mense ontdek dat magnetietkristalle mekaar aantrek of afstoot afhangende van hul oriēntasie. Die natuurkundige verskynsel word magnetisme genoem. Die woord magnetisme vind sy oorsprong dan ook uit Magnetiet wat op sy beurt afkomstig is van Magnesia, 'n gebied in Thessalië in antieke Griekeland (Tans Manisa, Turkye), waar neerslae van die mineraal gevind is. Die element wat verantwoordelik is vir die magnetisme van magnetiet is yster. Baie ysterlegerings vertoon magnetiese eienskappe. Naas yster vertoon nikkel en kobalt ook magnetiese eienskappe. Voorwerpe wat sterk magnetiese eienskappe vertoon word dan ook magnete genoem. Daar bestaan natuurlike en kunsmatige magnete (AlNiCo, Fernico, Ferriete ens.). Alle magnete het twee pole wat onderskeidelik die noordpool en suidpool genoem word. Die noordpool van 'n magneet stoot die noordpool van 'n ander magneet af en trek die suidpool van 'n ander magneet aan. Twee suidpole stoot mekaar ook af. Omdat die aarde ook oor 'n magneetveld beskik met 'n suid- en 'n noordpool (magnetiese suidpool naby die noordpool en die suidpool naby die aarde se noordpool), sal 'n vrydraaiende kompas altyd 'n noord-suidrigting aanneem.


Barclays Afrika Groep (JSE: BGA[dooie skakel]), wat ook bekendstaan as of Absa, is die grootste verbruikersbank in Suid-Afrika. Die hoofkantoor is in Johannesburg en het 33 166 werknemers — plaaslik sowel as oorsee. Geamalgameerde Banke van Suid-Afrika is in 1991 gestig deur die United, Allied en Volkskas Groepe en dele van die Sage Groep. Die bankgroep het op 29 April 1991 op die JSE geopen.Dít is gevolg deur die oorname van Bankorp Groep (wat TrustBank, Senbank en Bankfin ingesluit het) in 1992. Hierdie banke het almal steeds onder hul eie name handel gedryf tot en met 1998, toe die United, Volkskas, Allied en TrustBank tot een handelsnaam saamgesmelt het. In 1997 is die naam van die houermaatskappy verander van Geamalgameerde Banke van Suid-Afrika na Absa Groep Beperk. In 2000 het die Absa Groep ’n 51% aandeel in Unifer bekom. In 2002 is Banco Austral Mozambique oorgeneem en in 2004 het die Absa Groep alle aandele van die Avena LeasePlan (Edms) Bpk gekoop, asook 61% van Sineus Holdings AG en ’n addisionele 30% van Abvest Holdings (Edms) Bpk.


Die Hoogduitse tale of Hoogduitse dialekte (Duits: Hochdeutsch) is enige van die varieëteite van Standaard Duits, Luxemburgs en Jiddisj sowel as die plaaslike Duitse dialekte wat in sentraal en suidelike Duitsland, in Oostenryk, in Liechtenstein, in Switserland, in Luxemburg en in naburige dele van België, Frankryk (Elsas en noordelike Lotaringe), Italië en Pole gepraat word. Dit word ook in voormalige koloniale nedersettings soos byvoorbeeld in Roemenië (Transsilvanië), Rusland, Verenigde State en Namibië gepraat. "Hoog" verwys na die bergagtige dele van sentraal en suidelike Duitsland en die Alpe, teenoor Nederduits wat 'n die plat kusgebiede van die noorde gepraat word. Hoogduits kan onderverdeel word in Opperduits en Middelduits (Oberdeutsch, Mitteldeutsch). Die Duitse term Hochdeutsch word ook losweg gebruik, maar nie deur taalkundiges nie, om na standaard geskrewe Duits te verwys in teenstelling met die dialekte, omdat die standaard taal uit Hoogduits eerder as Nederduits ontwikkel het. Hoogduits soos in suidelike Duitsland, Beiere en Oostenryk gepraat was 'n belangrike basis vir die ontwikkeling van Standaardduits. Die historiese vorms van die taal is Oud-Hoogduits en Middel-Hoogduits.


Assen is 'n munisipaliteit en stad in die Nederlandse provinsie Drenthe. Die munisipale gebied het sowat 67 000 inwoners (2011) en 'n oppervlakte van 83 km². Assen is die hoofstad van Drenthe. In die munisipaliteit word die Drentse Museum, die Drentse Argief en die Kloosterkerk aangetref. Plekke in die munisipale gebied van Assen: Anreep, Assen (stad), De Haar, Graswijk, Loon, Rhee, Schieven, Ter Aard, Ubbena, Vries (gedeeltelik), Witten, Zeijerveen en Zeijerveld. Wyke van die stad Assen (elf): Assen-Oost, Assen-West, Centrum Assen, De Lariks, Diepstroeten, Kloosterveen, Marsdijk, Messchenveld, Noorderpark, Peelo en Pittelo.


Die Nasionale Voyageurs-park (Engels: Voyageurs National Park) is 'n nasionale park in die noorde van die Amerikaanse deelstaat Minnesota, naby die stad International Falls (waarna - vanweë sy klimaat wat as die koudste in die VSA beskou word - volgens 'n artikel in die tydskrif Collier's ook as Icebox of the Nation verwys word). Die park se noordelike grens in die meer Rainy Lake, wat oor 'n afstand van 55 myl strek, maak deel uit van die internasionale grens tussen die Verenigde State en Kanada. Waterliggame beslaan sowat 'n derde van die park se oppervlakte - waaronder vier groot mere: Namakan, Kabetogama, Rainy en Sand Point Lakes. Die park - tot dusver die enigste nasionale park in Minnesota - is in 1975 ter herdenking van die voyageurs gestig - Frans-Kanadese pelshandelaars wat die Noord-Amerikaanse binneland in die laat 17de eeu as eerste Europeërs deurdring het om handel met inheemse Indianestamme te dryf. Voor die koms van spoorweë het voyageurs met hul berkbas-kano's die vroeg-geïndustrialiseerde ekonomieë van Europa met die Steentydperk-ekonomieë van Amerika se Eerste Nasies verbind.


Hierdie artikel behandel die anatomiese verskynsel in organismes. Vir die gelyknamige ledemaat, sien been (ledemaat). Been bestaan uit 'n harde grondstof waarin veral die soute kalsiumkarbonaat en kalsiumfosfaat voorkom. Onder die mikroskoop vertoon been 'n definitiewe en kenmerkende patroon van weefselrangskikking. In die lengte van die been loop 'n groot aantal klein kanale, Havers se kanale. Hulle is met mekaar verbind en besit onder andere 'n aar, 'n slagaar, 'n senuwee en 'n limfvaat. Rondom Havers se kanale kom die beenweefsel in konsentriese lae of lamelle voor. In die lamelle is daar 'n menigte vloeistofgevulde holtes, die lakunes. In elke lakune word 'n beensel aangetref. Die lakunes (holtes) is deur middel van fyn kanale (kanalikuli) met mekaar en ook met Havers se kanale in verbinding. Só 'n groep konsentriese lae met hul fyn kanale wat 'n Havers se kanaal omring, word Havers se stelsel genoem. Twee soorte been kan onderskei word, naamlik harde been (kompakte been) en sponsbeen. Die skag van 'n langbeen bestaan uit harde been en die koppe uit sponsbeen.


Huisgenoot is 'n weeklikse Afrikaanse gesinstydskrif. Dit het die hoogste sirkulasiesyfers van alle betaalde Suid-Afrikaanse tydskrifte. Sy sustertydskrif YOU, die Engelstalige weergawe, is ook in die topvyf. Nog 'n sustertydskrif, Drum, is op die swart mark gerig. Izelle Venter was van 1 Julie 2011 hoofredakteur van al drie publikasies, wat saam 'n sirkulasie van sowat 435 000 eksemplare per week gehad het in die eerste kwartaal van 2016. Venter het Esmaré Weideman opgevolg wat aangestel is as uitvoerende hoof van Media24. Julia Viljoen het redakteur van Huisgenoot geword en sy is deur Henriëtte Loubser opgevolg. Einde 2013 is die hoofredakteurspos afgeskaf. Yvonne Beyers is van 1 Junie 2017 af redakteur van die tydskrif. Daar word geskat dat meer as twee miljoen mense weekliks Huisgenoot lees. Daar is ook verskeie handelsmerkuitbreidings (afsonderlike tydskrifte oor onder meer brei, bak, blokraaie). Verder is 'n gewilde konsert, Skouspel, jaarliks tot in 2014 aangebied waar van die land se vooraanstaande Afrikaanse kunstenaars opgetree het. Dit is gewoonlik oor twee naweke by Sun City gehou. By 'n afsonderlike geleentheid word die gewildste sangers, akteurs, TV-programme ens. van die jaar vereer met 'n toekenning, Tempo.


Southern Gypsey Queen is 'n Suid-Afrikaanse rock- en bluesorkes. Dit bestaan uit Gareth Wilson, Tammy Wilson, Gareth Bunge en Jaco Mans. Die oorspronklike lede van die groep is almal boorlinge van Molteno in die Oos-Kaap. Die broers Gareth en Paul Wilson is deur hulle pa aan rockmusiek bekendgestel. Hulle het in hulle jeug beide in die plaaslike kerkorkes gespeel. Toe Gareth hoërskool toe is, het hulle hulle eerste rockorkes gestig genaamd “Bombay Duck”. Kort hierna het Thys Smit, die bure se seun, by hulle aangesluit as kitaarspeler. In 1999 het Gareth se vriendin, Tammy Jones, by die groep aangesluit as baskitaarspeelster. Die groep het in dieselfde jaar hulle naam verander na Southern Gypsey Queen. Gareth en Tammy is in 2002 getroud en die groep het kort hierna hulle eerste nasionale toer onderneem. In 2003 het die groep die eerste keer by die KKNK opgetree, waar hulle deur Piet Botha raakgesien is en daarna saam met hom en sy groep Jack Hammer deur die land vertonings gehou het. Na die suksesvolle toer het hulle 'n kontrak met Wolmer Records gesluit.


BioShock is 'n eerste persoon skieter videospeletjie van 2K Boston/2K Australia (voorheen bekend as Irrational Games) vir die Xbox 360 en Windows-platform. Dit is op 21 Augustus 2007 in die Verenigde State vrygestel, en op 24 Augustus 2007 in die EU en Suid-Afrika. Die spel is gepubliseer deur 2K Games. In die spel ontdek die speler die distopie van Rapture, 'n onderwaterstad in 'n alternatiewe geskiedkundige 1960. Daar woon gemuteerde wesens en meganiese robotte. Die argitektuur en samelewing van Rapture is sterk gebaseer op die werk van Ayn Rand, veral haar werk Atlas Shrugged. In die spel is een van die karakters se naam Andrew Ryan. Die spel word deur sy ontwikkelaars beskryf as die geestelike opvolger van die spel System Shock 2. Amptelike BioShock website (Engelstalig)


Icelandair is Ysland se grootste lugredery wat in 2007 sy 70ste verjaardag gevier het. Die Icelandair Group is vandag 'n internasionale onderneming wat twaalf filiaalmaatskappye in die lugvaart- en toerismebedryf behels en oor 'n personeel van 3 000 mense beskik. Die groep is 'n privaat maatskappy in besit van enkele duisend Yslandse aandeelhouers. Met 'n vloot van 19 Boeing-vliegtuie het Icelandair in 2007 25 bestemmings in Europa en Noord-Amerika met 160 weeklikse vlugte bedien. Icelandair se oorsprong dateer terug tot die jaar 1937 toe 'n klein lugredery, Flugfélag Akureyrar, in die stad Akureyri aan Ysland se noordkus gestig is. Die maatskappy het sy hoofkwartier in 1943 na die hoofstad Reykjavík verskuif en sy naam gewysig tot Flugfélag Íslands. Later het die lugredery die internasionale Engelse handelsnaam Icelandair aangeneem. Flugfélag Íslands se eerste internasionale vlugte in die jaar 1945 het Skotland en Denemarke bedien. 'n Tweede Yslandse lugredery, Loftleidir, het sy eerste internasionale bestemmings in 1947 bedien en 'n pioniersrol gespeel met sy goedkoop vlugte op die Noord-Atlantiese roete wat in 1953 begin het. In 1973 het Flugfélag Íslands en Loftleidir saamgesmelt om 'n nuwe gemeenskaplike maatskappy, Flugleidir, te vorm.


Dauphiné (Oksitaans: Daufinat, Arpitaans : Dôfenâ) is 'n voormalige provinsie in suidwestelike Frankryk wat rofweg ooreenkom met die huidige départements Isère, Drôme en Hautes-Alpes. Die historiese hoofstad is Grenoble en die hoofdorpe is Vienne, Valence, Die, Gap en Briançon. Die provinsie in die noorde deur die Rhône begrens wat Bresse en Bugey van mekaar skei. In die ooste is dit deur Savoye en Piémont begrens en in die suide deur die Comtat Venaissin en Provence. Die westelike grens is aangedui deur die Rhône suid van Lyon. Dauphiné het gestrek tot by die buitewyke van Lyon. Die provinsie kon verdeel word in Haut Dauphiné (Opper-Dauphiné), die Alpynse gedeelte van die provinsie en Bas Dauphiné of Dauphiné du Midi (Neder-Dauphiné) wat uit die pre-Alpe en medium valleie van die Rhône bestaan het. Die Dauphiné is vroeër deur die Galliese stamme die Allobroges, Ségovellaunes, Voconces en Tricastins bevolk. Dit is deur die Romeine oorwin in die 2de eeu v.C. en verskeie Romeinse kolonies het in die streek ontstaan waarvan die belangrikste Vienne (Valentinopolis) was.


Kópavogur (Yslands: [ˈkʰoːupavɔɣʏr̥], letterlik "Die klein baai van die seehondjie", amptelik: Kópavogsbær) is met 'n bevolking van 33 205 (2015) die tweede grootste stad van Ysland. Kópavogur lê in die metropolitaanse gebied van die hoofstad Reykjavik in die suidweste van die land. Kópavogur het 'n gemengde stadskarakter wat sowel deur die tipiese woonstelblokke en ander residensiële geboue van 'n voorstad asook sakegebiede gekenmerk word. Kópavogur het gedurende die Deense handelsmonopolie in Ysland in die tydperk tussen 1602 en 1787 'n belangrike historiese rol gespeel - hier is in 1622 die dokument onderteken waarmee die Yslanders die oppergesag van Denemarke oor hul land moes erken. Nogtans was die gebied van Kópavogur tot by die dertigerjare van die 20ste eeu yl bevolk en het eers met die toenemende verstedeliking van die Yslandse bevolking 'n vinnige bevolkingsgroei getoon. Tans beskik Kópavogur oor die grootste winkelsentrum van Ysland, Smáralind. Hierdie sentrum pronk met die tweede hoogste gebou van die land, terwyl die hoogste, die Smáratorg-toring met 'n beplande hoogte van 77,6 meter, tans opgerig word.


Steinkopf is 'n dorp in Namakwaland sowat 50 km noord van Springbok in die Noord-Kaap en is deel van die Nama Khoi Plaaslike Munisipaliteit. Dit is langs die N7-nasionale pad geleë, waar dit by die hoofpad (R382) na Port Nolloth en die Richtersveld aansluit. Die dorp is ongeveer 67 km vanaf die Vioolsdrifgrenspos met Namibië. Eerw. Christiaan Albrecht van die Londense Sendinggenootskap (LSG) het alreeds in 1809 toestemming van die Kaapse koloniale owerhede verkry om sendingwerk in die gebied te doen. Die eerste sendingstasie was in 1817 by Besondermeid deur eerw. Johann Heinrich Schmelen van die LSG gestig. Hy het dit Steinkopf genoem, na aanleiding van sy geestelike mentor in Londen, dr. Carel Steinkopf. Toe die LSG in die gebied begin werk het, was die gebied onder die beheer van 'n Nama-kaptein, Vigiland Orlam, wat 'n onderkaptein was van kaptein Cupido Witbooi, wat toe die oorhoofse leier van die noordelike deel van Klein-Namakwaland tussen die Buffelsrivier en die Oranjerivier was. Die sendingstasie is in 1838 deur eerw. Michael Wimmer na die plaas Kookfontein ongeveer 5 km noord van Besondermeid verskuif waar die huidige dorp Steinkopf mettertyd ontwikkel het.


Glukose is 'n heksose, 'n eenvoudige suiker. Die formule vir glukose is C6H12O6. Glukose word gesintetiseer via 'n biochemiese roete genaamd fotosintese. Gedurende fotosintese bind koolstofdioksied en water saam m.b.v. energie wat vanaf sonlig verkry word. Fotosintese vind in die chloroplaste van groen plante plaas. Malmberg se Biologiehandboek: Biologie voor jou. Havo/Vwo, Nederland. Hierdie artikel is ’n saadjie. Voel vry om Wikipedia te help deur dit uit te brei.


Hierdie artikel handel oor die Duitse stad. Vir ander gebruike, sien Bremen (dubbelsinnig). Bremen (Duits: [ˈbʀeːmən], luister (hulp·inligting); Nederduits ook Breem of Bräm; Nedersaksies: Breemn) is die hoofstad en grootste stad van die Duitse deelstaat Vrye Hansestad Bremen, wat dikwels ook net "Bremen" genoem word. As die kleinste deelstaat van Duitsland behels die stadstaat naas Bremen slegs een ander stad, Bremerhaven, wat as Noordseehawe sowat 60 kilometer verder noord geleë is. Bremen is met 'n bevolking van 569 352 die tweede grootste stad in Noord-Duitsland na Hamburg en die elfde grootste in Duitsland. Die stad is die setel van die Breemse parlement (Duits: Bremer Bürgerschaft), die regering van die deelstaat (Senaat van Bremen, Duits: Bremer Senat) en van die meeste instellings en geregshowe van die deelstaat. In die vroeë Middeleeue het Bremen 'n belangrike rol by die Christelike sendingwerk in Noord- en Noordoos-Europa gespeel en was ook die biskopsetel vir Noord-Europa. As een van die magtige seehandelstede van die Hansebond het Bremen in die 13de eeu tot een van die eerste republikeinse stadstate in Europa ontwikkel wat deur welvarende koopmansgesinne oorheers is.


Die boeg of voorstewe van 'n skip is die voorste deel van 'n skip of boot. Die boeg word ontwerp om die skeepsromp se weerstand so laag as moontlik te hou as dit deur die water vaar. 'n Ander oorweging by die ontwerp van 'n skip se boeg is dat dit hoog genoeg moet wees om te verhoed dat water oor die dek spoel. By stadiger skepe kan die boeg ontwerp word om die volume van die skip se vragruim so groot moontlik te maak. Bakboord Dek Kiel Loefkant Stuurboord


Holistiese genesing is een van 'n groep alternatiewe mediese behandelings of praktyke wat daarop gemik is om die genesende effekte van medisyne te behaal, maar wat nie biologiese plausibiliteit het nie en ongetoets of ontoetsbaar is. Alternatiewe terapieë het in gemeen dat hulle buite die mediese wetenskap woon, en staatmaak op pseudowetenskap. In sommige gevalle oortree die eise van holistiese of alternatiewe praktyke natuurwette; In ander mag die praktyk effektief wees, maar is so gevaarlik vir die pasiënt dat enige gebruik oneties is. Holistiese genesing vestig dikwels op die bonatuurlike of bygelowige om die effek te verduidelik en wissel van oneffektief tot skadelik en giftig. Hierdie is 'n pseudowetenskap wat as 'n 4 000 jaar oue omstrede alternatiewe medisynestelsel uit China ontstaan het. Dit is gebaseer op die geloof dat daar senuweeverbindings tussen die liggaamsorgane en die veloppervlak is, alhoewel daar geen bewyse hiervoor is nie. Verder word daar geglo dat wanneer 'n orgaan siek is, ontstaan daar gevoelige akupunktuurpunte op, of net onder, die vel. Die redes vir die ontstaan van sulke punte en hul aard is nie duidelik nie.


As ons kyk na die logiese vorm van sinne wat uit eenvoudige ("atomiese") sinne opgebou is met behulp van die logiese woordjies, konnektiewe, soos "nie", "en", "of" en "as …, dan ...", dan het ons te doen met proposisionele logika, waar 'n proposisie dit is wat 'n sin sê, 'n bewering dus. Om die logiese vorm van sinne duidelik na vore te bring, gebruik ons in die proposisielogika 'n verkorte notasie, wat uit letters en spesiale simbole bestaan. Die atomiese sinne word deur letters aangedui: "Andries gaan" skryf ons net as A; en "Bettie gaan" as B. Die konnektiewe word deur spesiale simbole aangedui: "nie" deur ¬; "en" deur Ù; "of" ("en/of") deur Ú; "as …, dan ..." deur ® Met hierdie afsprake kan ons nou ons voorbeeld van 'n argument in die proposisielogika soos volg neerskryf: (1) A Ú B (2) ¬A (3) B Wat ons hier het, is 'n geldige argumentvorm: vir enige twee sinne in die plek van A en B kry ons 'n geldige argument.


Die term skeer verwys na 'n meestal klein, onbewoonde rotseiland wat gedurende die Ystydperke in bepaalde gebiede van die Noordelike Halfrond, veral Skandinawië, Skotland, Kanada en die Verenigde State gevorm is toe yslae vanuit die binneland uitgebrei en rotsmassas langs die kusgebiede oorstroom en afgeslyp het. Sodoende het skere hul kenmerkende, afgeronde vorm gekry. Die term skeer is afgelei van die Oud-Noorse sker, letterlik "'n rots in die see", en kom in alle Skandinawiese tale (en in Fins) voor (Yslands en Faroëes: sker, Noors: skjær en skjer, Sweeds: skär en Fins: kari). Die term is via Skots ook in Engels ontleen (skerry) en kom daarnaas ook in Skots-Gaelies voor (sgeir). Groter eilandgroepe, wat uit skere bestaan, word in Skandinawië skärgård (Sweeds), skjærgård (Noors en Deens) en saaristo (Fins) genoem (letterlik "skeretuin"). Binne die studieveld van geomorfologie word skere saam met die holme - groter, dig begroeide eilande - by die sogenaamde roches moutonnées gereken, 'n oorkoepelende vakterm vir rotsagtige landskapsvorme wat as gevolg van glasiale erosie ontstaan het.


Islay (IFA: [aɪlə]; Skots-Gaelies: Ìle, IFA: [ˈiːʎə]) is 'n Skotse eiland en is die mees suidelike eiland van die Binne-Hebride. Dit staan ook as "Die Koningin van die Hebride" (The Queen of the Hebrides of Banrìgh nan Eilean) bekend. Dit is in Argyll, net wes van Jura en omtrent 25 myl noord van die Ierse kus, wat op 'n helder dag van die eiland af sigbaar is. 'n Boorling van Islay word 'n Ìleach, uitgespreek [ˈiːʎəx], genoem en die meervoud is Ìlich: Skots-Gaelies is in 1991 nog deur 'n derde van die eilandbevolking gepraat. Die eiland se hoofstad is Bowmore, bekend vir sy whiskystokery en kenmerkende ronde Kilarrow Parish Church. Port Ellen is die grootste nedersetting. Islay is die vyfde grootste Skotse eiland en die sesde grootste eiland om Brittanje. Islay het net meer as drieduisend inwoners. Dit het 'n oppervlak van net meer as 600 vierkantkilometer. Die eiland se hoof nywerhede is moutwhiskystokery, en toerisme wat grootliks gegrond is op whisky en voëlkyk.


ISO 3166-3 is 'n deel van die internasionale ISO 3166 standaard wat kodes vaslê vir ongebruikte landsname wat voorheen in ISO 3166-1 opgeneem was. Die huidige weergawe is ISO 3166-3:1999. Die jaar 1974 is gekies as begindatum vir die opname van kodes in ISO 3166-3. Die verwydering van landkodes uit ISO 3166-1 (en dus opname in 3166-3) kan onder die volgende omstandighede gebeur: Indien 'n belangrike deel van die landsnaam gewysig word. Indien lande saamgevoeg word, soos die Oost- en Wes-Duitsland. Indien lande opgebreek word, soos Tsjeggië en Slowakye. In sulke gevalle word die oorbodige kode en beskrywing uit ISO 3166-1 verwyder en met twee toegevoegde letters ('n alfa 4 kode) opgeneem in ISO 3166-3. ISO 3166 ISO 3166-1 ISO 3166-2 Lande van die wêreld


Afrikaanse woorde is al in verskeie tale, onder andere Engels, opgeneem. Britse Engels het primêr Afrikaanse woorde vanaf die Britse soldate opgeneem wat in die Boere oorloë geveg het. Verskeie ander Afrikaanse woorde is deur Engels-sprekende Suid-Afrikaners aangeleer omdat Afrikaans en Engels dikwels in parallel gebruik word. Die volgende Afrikaanse woorde word internasionaal gebruik: aardvark aardwolf afrikaans apartheid blesbuck (blesbok) bontebok boomslang duiker eland gemsbok klipspringer kudu (koedoe) kommando laer (soos 'n laer van ossewaens trek) meerkat rand spoor (soos in spoorsny) springbok steenbuck (steenbok) trek veld wildebees Daar is ook verskeie Engelse woorde wat van Kaaps-Hollands ('n voorloper van Afrikaans) afkomstig is: hartebeest (moderne ekwivalent is hartebees) scoff (vanaf schoff, die woord word nie meer in moderne Afrikaans gebruik nie) veldt (moderne ekwivalent is veld) wildebeest (moderne ekwivalent is wildebees) Daar is 'n verskeidenheid Afrikaanse leenwoorde in Suid-Afrikaanse Engelse.


Margate kan verwys na: Margate, Suid-Afrika, vakansiedorp aan die suidkus van KwaZulu-Natal Margate, Florida, Verenigde State Margate, Engeland Margate, Queensland, Australië Margate, Tasmanië, Australië


Fredi Nester Esterhuizen (25 Maart 1959 – 3 Julie 2015) was 'n Afrikaanse liedjieskrywer en sanger. Hy het 14 albums en een DVD oor sy loopbaan opgeneem. Van sy populêre liedjies sluit in: Getoor, Sê My, Meer En Meer, Hey DJ en Bly Net Naby My. Sy verhoognaam, Fredi Nest, is 'n kombinasie van sy voornaam en eerste gedeelte van sy middelste naam. Fredi is op 25 Maart 1959 in Johannesburg, Suid-Afrika, gebore en was die oudste van vyf kinders. Hy het al van kleintyd af gesing en kitaar gespeel, maar het eers in sy laat dertigs besluit om musiek sy loopbaan te maak. In 1995 is sy debuutalbum, Memory Train, uitgereik. 'n Jaar later het hy die IBA-prys vir Listen To Me, as die mees gespeelde liedjie op gemeenskapradiostasies ontvang. Hy het sy deurbraak in die Afrikaanse musiekbedryf in 1999 met die album Wie is jy gemaak. Nest het in Cullinan naby Pretoria gewoon, waar hy vir homself 'n ateljee gebou het wat ook vir CD-opnames en produksies gebruik is.


Abdullah Ibrahim (gebore op 9 Oktober 1934 in Kaapstad, Suid-Afrika), voorheen bekend as Adolph Johannes Brand en as Dollar Brand, is 'n bekende Suid-Afrikaanse pianis en komponis. Sy musiek weerspieël die baie musikale invloede van sy jeug in die multikulturele hawe-areas van Kaapstad, en strek van tradisionele Afrikaanse liedere tot die evangeliese liedere van die AME Kerk en ragas, tot meer moderne jazz en ander Westerse style. Binne jazz weerspieël sy musiek veral die invloed van Thelonious Monk en Duke Ellington. Lys van jazz-pianiste Wikimedia Commons het meer media in die kategorie Abdullah Ibrahim. (en) Amptelike webwerf (en) Abdullah Ibrahim in die Internet-rolprentdatabasis Hierdie artikel is ’n saadjie. Voel vry om Wikipedia te help deur dit uit te brei.


Die Taalkommissie van die Suid-Afrikaanse Akademie vir Wetenskap en Kuns (voor 1964 bekend as die Spellingkommissie) is die de facto-liggaam vir die standaardisering van Afrikaans. Die Taalkommissie is verantwoordelik vir die saamstel van die Afrikaanse Woordelys en Spelreëls (AWS), 'n naslaanwerk oor Afrikaans se skryf- en spellingwyses. Jan F.E. Celliers JD du Toit CJ Langenhoven T.H. le Roux (konvener) (ook lid van die Woordelijs-kommissie) D.F. Malherbe (ook lid van die Woordelijs-kommissie) Gustav S Preller WMR Malherbe Johannes J. Smith (slegs lid van die Woordelijs-kommissie) D.B. Bosman Jan F.E. Celliers JD du Toit C.J. Langenhoven T.H. le Roux D.F. Malherbe Gustav S Preller Johannes J. Smith D.B. Bosman Jan F.E. Celliers JD du Toit CJ Langenhoven T.H. le Roux DF Malherbe Gustav S Preller By die spelreëls was ook vir die eerste keer 'n bylae oor leestekens. Hierdie is deur A.C. Bouman opgestel. Dit is onduidelik of A.C. Bouman in dié tydperk lid was van die Taalkommissie.


Jelizawjeta Petrowna (Russies: Елизаве́та Петро́вна) (29 Desember 1709 – 5 Januarie 1762) was die dogter van Pieter die Grote en Katharina I. Sy was van 1741 tot 1762 keiserin van Rusland. Elisabeth is op 29 Desember 1709 in Kolomenskoje naby Moskou gebore. Haar ouers het in November 1707 in die geheim getrou in die Katedraal van die Heilige Drie-eenheid in Sint Petersburg. Die huwelik is eers ’n paar jaar ná haar geboorte, in Februarie 1712, bekend gemaak. Haar "buite-egtelike" status sou lank deur haar politieke teenstanders gebruik word om haar van die troon af te hou. Van Pieter die Grote en Katharina I se 12 kinders het net twee dogters oorleef: Anna en Elisabeth. Anna het getrou met die Hertog van Holstein-Gottorp, ’n neef van koning Charles XII van Swede, Pieter se ou vyand. Verskeie poging om Eisabeth getroud te kry, het egter misluk. As kind was Elisabeth slim, al het haar formele opvoeding veel te wense oorgelaat. Sy kon Italiaans, Duits en Frans vlot praat. Sy was mooi en lewenslustig en was ’n goeie danser en perderuiter.


Sagarias was die 91ste pous van die Rooms-Katolieke Kerk. Pous Sagarias is van Griekse afkoms, gebore in Kalabrië die seun van Polichronius. Op 10 Desember 741 volg hy Pous Gregorius III op en regeer tot sy dood op 15 Maart 752. Hy word opgevolg deur Pous Stefanus (II) wat slegs 3 dae geleef het na sy verkiesing en nooit in die amp bevestig is. Tot 1961 is Stefanus (II) wel as wettige pous erken, maar is in die jaar deur die Rooms-Katolieke Kerk van die register geskrap, iets wat al die latere pouse met die naam Stefanus se nommering verander het. Pous Sagarias is toe verder opgevolg deur nog 'n pous Stefanus, naamlik Pous Stefanus II (III). Die naam ‘Sagarias’ kom uit Hebreeus en beteken 'God gedenk'. Tydens die pontifikaat van Sagarias het die Rooms-Katolieke Kerk 'n moeilike tyd belewe. Sy voorganger se ooreenkoms met die hertog van Spoleto het nie die Pouslike stede teen die Lombarde beskerm nie en die pous het direk met Liutprand die koning van die Lombarde onderhandel. Die pous het 'n groot invloed op Liutprand en sy opvolger Ratchis gehad.


Bepaaldheid in grammatika is 'n eienskap van naamwoordfrases en onderskei tussen entiteite wat spesifiek en identifiseerbaar is in 'n gegewe konteks (bepaalde naamwoordfrase) en entiteite wat nie is nie (onbepaalde naamwoordfrases). Daar bestaan heelwat wisseling in die uitdruk van bepaaldheid in verskillende tale. In sommige tale, soos Afrikaans, word 'n bepaalde (die) of onbepaalde ('n) lidwoord gebruik om bepaaldheid aan te dui. In die algemeen kan 'n lidwoord vrye vorm hê, 'n frasale klitikum wees, of 'n affiks (toevoeging) tot die selfstandige naamwoord om die bepaalde naamwoordfrase te merk. Voorbeelde sluit in: Vrye vorm: Afrikaans die seun; Frasale klitikum: soos in Baskies: Cf. emakume ("vrou"), emakume-a (vrou-LIDWOORD: "die vrou"), emakume ederr-a (vrou mooi-LIDWOORD: "die mooi vrou") Selfstandige naamwoord affiks: soos in Roemeens: om ("man"), om-ul (man-LIDWOORD: "die man"); om-ul bun (man-LIDWOORD goed: "die goeie man") Voorvoegsel op beide selfstandige naamwoord en byvoeglike naamwoord: Arabies al-kitāb al-kabīr الكتاب الكبير met twee voorkomste van al- (BEPAALD-boek BEPAALD-groot, letterlik, "die boek die groot") Germaanse, Romaanse, Keltiese, Semitiese, en hulptale het gewoonlik 'n bepaalde lidwoord, wat soms as 'n postposisie gebruik word.


Belarus (Belarussies: Беларусь, Belaroes; Russies: Беларусь), amptelik die Republiek Belarus (Belarussies: Рэспубліка Беларусь; Russies: Республика Беларусь) en voorheen bekend as Wit-Rusland, is 'n landingeslote land in Oos-Europa. Dit is oorwegend plat, met baie vleilande, en is landgebonde met Rusland in die noorde en ooste, Oekraïne in die suide, Pole in die weste en Letland en Litaue in die noorde. Minsk is die hoofstad en ook die grootste stad in die land. 'n Derde van die land is bebos en landbou is een van die sterkste ekonomiese sektore. Tot en met die 20ste eeu het die Wit-Russe nie 'n geleentheid gehad om 'n aparte nasionale identiteit te ontwikkel nie, siende dat die land van die hedendaagse Belarus aan verskeie ander lande behoort het. Ná die kortstondige Wit-Russiese Volksrepubliek (1918–19) het die land as die Wit-Russiese Sosialistiese Sowjetrepubliek deel van die Sowjetunie geword. Die finale vereniging van die verskillende dele van die land met sy moderne grense het in 1939 plaasgevind, toe grondgebied van etniese Wit-Russe, wat deel van Pole was, deur die Sowjetunie geannekseer en by die Wit-Russiese Sowjetrepubliek gevoeg is.


Fortaleza (Portugees [foxtaˈlezɐ], letterlik "vesting, fort", amptelik Fortaleza de Nossa Senhora da Assunção) is die administratiewe hoofstad van die Noordoos-Brasiliaanse deelstaat Ceará met 'n oppervlakte van 313 vierkante kilometer en 'n bevolking van meer as 3,4 miljoen mense in die metropolitaanse gebied. Die stadsgebied word in die noorde deur die Atlantiese Oseaan begrens, terwyl die stede Patacuba, Eusébio, Maracanaú en Itaitinga ten suide en Caucaia ten weste van Fortaleza geleë is. Fortaleza lê tussen twee riviere, die Ceará in die weste en die Cocó in die ooste. Die bewoners van Fortaleza staan in Brasiliaanse Portugees as Fortalezenses bekend. Die stad beskik oor 'n internasionale lughawe, Pinto Martinas, wat Fortaleza met ander Brasiliaanse metropole en bestemmings in die buiteland verbind. Die wit strande en polsende naglewe het van Fortaleza een van die gewildste bestemmings vir in- en uitheemse toeriste gemaak. Net soos talle ander Brasiliaanse nedersettings langs die kus was Fortaleza aanvanklik 'n omstrede stad. Die dorp, waaruit Fortaleza later sou ontstaan, het hom sodoende in verskillende tydperke onder die oorheersing van Nederlanders, Portugese en die plaaslike Tabajara-volk bevind.


Florentine Sophie (Florrie) Rost van Tonningen-Heubel (gebore as Florentine Sophie Heubel) (14 November 1914 – 24 Maart 2007) was 'n bekende voorstander van die Nasionaal Sosialistiese Beweging (NSB) in Nederland, ook bekend as die "Swart Weduwee". Haar eggenoot was Meinoud Rost van Tonningen, die tweede leier van die NSB. Haar bynaam kom van haar voortgesette ondersteuning van die NSB na die Tweede Wêreldoorlog en die dood van haar man. Sy is in Amsterdam, Nederland gebore as dogter van Gustav Adolph Heubel, 'n bankier, en Cornelie van Haren Noman. Laasgenoemde is afkomstig uit 'n belangrike familie wat in 'n familieregister van families met drie generasies van uitstaande diens aan Nederland, opgeteken was. Sy word egter groot in Hilversum, Nederland, in 'n omgewing waar haar gesin hoog in aansien was. Sy het 'n jonger suster, Annie (gebore 1906) en twee jonger broers, Dolf (gebore 1904) en Wim (gebore 1910). In die dertigerjare van die twintigste eeu raak sy, saam met haar broer Wim, betrokke by die Jeugstorm, die jeugbeweging van die NSB.


Pous Clemens kan verwys na 'n aantal pouse (en/of teenpouse) van die Rooms-Katolieke Kerk nl: Pous Clemens I (88 – 97). Pous Clemens II (1046 – 1047). Pous Clemens III (1080 en 1084 – 1100). 'n Teenpous Pous Clemens III (1187 – 1191). Pous Clemens IV (1265 – 1268). Pous Clemens V (1305 – 1314). Pous Clemens VI (1342 – 1352). Pous Clemens VII (1378 – 1394). 'n TeenPous. Pous Clemens VIII (1423 – 1429). 'n Teenpous. Pous Clemens VII (1523 - 1534). Pous Clemens VIII (1592 – 1605). Pous Clemens IX (1667 – 1669). Pous Clemens X (1670 – 1676). Pous Clemens XI (1700 – 1721). Pous Clemens XII (1730 – 1740). Pous Clemens XIII (1758 – 1769). Pous Clemens XIV (1769 – 1774).


Die woord oligopolie kom van die Griekse woord oligoi, wat "min" beteken, en polein, wat "verkoop" beteken. Onder oligopolie word die mark deur 'n paar groot firmas oorheers. Wanneer daar slegs twee firmas in die bedryf is, word dit 'n duopolie genoem. Die produk kan homogeen wees (bv. staal en sement), maar dit is gewoonlik heterogeen (bv. motorvoertuie, sigarette, huishoudelike toestelle, elektroniese toerustig en huishoudelike skoonmaakmiddels). Wanneer die produk homogeen is, word die mark as 'n suiwer oligopolie beskryf, en wanneer die produk heterogeen (of gedifferensieerd) is, word die mark 'n gedifferensieerde oligopolie genoem. Oligopolie is die algemeenste markstruktuur in moderne ekonomieë. Wanneer mense van groot besigheid en van markmag praat, verwys hulle gewoonlik na oligopolieë (eerder as na suiwer monopolieë). Hierdie artikel is ’n saadjie. Voel vry om Wikipedia te help deur dit uit te brei.


Marco Börries (* 1 Augustus 1968) is 'n Duitse besigheidsman - ook "die Duitse Bill Gates" genoem. Börries het op 16 jarige leeftyd as leerder aan die hoërskool Gymnasium Oedeme, die firma Star Division as 'n motorhuisbesigheid in Lüneburg gestig. Hy het dit gedoen nadat hy as 'n uitruilleerder in die Silicon Valley, VSA gewoon het. Hy het die sagtewarepakket StarWriter (StarOffice) as 'n alternatief vir die kantoorpakket van Microsoft ontwikkel. Meer as 25 miljoen eenhede van StarOffice is reeds verkoop. Op 5 Augustus 1999 het hy Star Division vir 70 miljoen VSA-dollar aan die firma Sun Microsystems verkoop en het ook 'n kort tydperk vir die maatskappy gewerk. Marco Börries het in Augustus 2001 die firma VerdiSoft gestig. Die firma het die nuwe tegnologie YahooGo ontwikkel is. Die sagteware het die soek na rolprente op die Internet moontlik maak. Die firma VerdiSoft en die tegnologie is in Februarie 2005 aan Yahoo! verkoop, waar hy sedertdien as Executive Vice President of Connected Life werksaam is. (de) Marco Börries – 'n motorhuisgeskiedenis uit Lüneburg (eine Garagengeschichte aus Lüneburg)


Tokio (Japannees: 東京都, Tōkyō, [toːkʲoː], luister (hulp·inligting), amptelik die Tokio-metropool (東京都, Tōkyō-to?), is die hoofstad en grootste stad van Japan. Dit is ook een van die 47 prefekture van Japan. Dit is die setel van die Japannese regering en die tuiste van Japan se keiserlike familie. Die naam Tokio beteken "oostelike hoofstad" in Japannees. Die Tokio-metropool is met 'n bevolking van sowat 38 miljoen die mees bevolkte metropolitaanse gebied in die wêreld. Tokio het as gasheerstad van die Olimpiese Somerspele in 1964 opgetree en sal ook as gasheerstad van die Olimpiese Somerspele in 2020 optree. "The Structure of the Tokyo Metropolitan Government" (in Engels). Geargiveer vanaf die oorspronklike op 8 Desember 2014. Besoek op 13 Oktober 2007. Wikimedia Commons het meer media in die kategorie Tokio. (en) Toerisme-inligting oor Tokio op Wikivoyage (ja) Amptelike webwerf


Mount Washington is die hoogste bergpiek in die Noordoostelike Verenigde State op 'n hoogte van 1 917 meter bo seevlak. Die berg staan bekend vir sy uiters wisselvallige weerstoestande en hou die rekord vir die hoogste windsnelheid wat ooit buite 'n orkaan op die aardoppervlak aangeteken is: Die namiddag van 12 April 1934 het die windsnelheid 'n maksimum van 231 myl of 372 kilometer per uur bereik. Die Eerste Nasies het na die berg as Agiocochook of "Tuiste van die Groot Gees" verwys. Mount Washington lê in die Presidential-bergreeks van New Hampshire se White Mountains in die Coos-distrik. Dit is die derde hoogste bergpiek in die oostelike Verenigde State ná Mount Mitchell in Noord-Carolina op 2 037 meter bo seevlak en Clingmans Dome in Tennessee op 2 025 meter – en volgens sy relatiewe hoogte in topografiese opsig selfs die hoogste bergpiek in die Amerikaanse ooste. Die grootste deel van Mount Washington is in die White Mountain National Forest geleë, alhoewel 'n gebied van 0,24 vierkante kilometer, wat die kruin en sy onmiddellike omgewing insluit, deel uitmaak van die Mount Washington State Park.


Domrémy-la-Pucelle is 'n Franse dorpie en munisipaliteit in die département Vosges in die gewes Grand Est. Die dorpie het 'n bevolking van 153 inwoners (2008) en 'n oppervlakte van 8,99 km². Die inwoners word in Frans Domrémois genoem. Domrémy is in die vallei van die Maas-rivier (Frans: Meuse) noord van Coussey geleë. Die westelike dorpsgebied behels 'n heuwelagtige bosgebied met 'n maksimale hoogte van 407 meter bo seevlak wat bo-oor die nabygeleë dorpie Les Roises verrys. Domrémy staan bekend as die geboortedorp van Frankryk se nasionale heldin Johanna van Arkel en het die bynaam 'la Pucelle' gekry wat in Frans as 'n sinoniem vir die Jonkvrou van Orléans (la Pucelle d'Orléans) gebruik word. Die dorp se omgewing staan bekend as die Pays de Jeanne ('Johannaland'). In die 15de eeu – die tydperk van Johanna van Arkel – was die parogie in twee gedeeltes verdeel, waarvan een deur die graafskap Champagne oorheers is, terwyl die ander deel uitgemaak het van die Franse gedeelte van die hertogdom Bar.


Reims [ʁɛ̃s] , wat in Frans ook la Cité des Sacres of "Kroningsstad" genoem word nadat Franse konings eeue lank in die plaaslike katedraal gekroon is, is 'n stad in die noordooste van Frankryk met 'n oppervlak van 46,9 vierkante kilometer en 'n bevolking van 184 400 (2004). Reims lê sowat 130 kilometer noordoos van Parys in die département Marne, wat deel uitmaak van die administratiewe gewes (région) Grand Est. Die stad trek voordeel uit sy strategiese ligging in die noord-ooste van die Paryse Bekken. Reims is die dertiende grootste stad in die land, terwyl sy metropolitaanse gebied tans as die 29ste grootste in Frankryk geranglys word. Ondanks sy groot inwonertal is Reims nog die hoofstad van sy département nog dié van sy administratiewe gewes. Die katedraal van Reims is die bekendste baken van die stad, en sy Gotiese argitektuur het wêreldfaam vanweë sy volmaakte proporsies en sy rykdom aan kerkvensters en beeldhouwerke. Ander belangrike besienswaardighede is Reims se Art Deco-geboue. Ná die verwoestinge van die Eerste Wêreldoorlog is die middestad grotendeels in dié styl heropgebou.


Compiègne [kɔ̃ˈpjɛɲ] is 'n stad in die Noord-Franse département Oise in die administratiewe gewes (région) Picardie, sowat 80 kilometer noord van Parys aan die Oiserivier geleë. Dit is die onderprefektuur van die gelyknamige arrondissement van Oise. Compiègne het veral bekendheid verwerf deur die twee wapenstilstande wat Frankryk en Duitsland hier in 1918 en 1940 onderteken het. Hierdie artikel is ’n saadjie. Voel vry om Wikipedia te help deur dit uit te brei.


Die term roosvenster word dikwels as 'n generiese term vir 'n ronde venster gebruik, maar verwys in sy spesifieke betekenis veral na die kringvormige vensters van Gotiese kerkgeboue en katedrale. Gotiese roosvensters word gewoonlik deur middelposte en maaswerk in segmente verdeel. Die argitektoniese term "roosvenster" dateer uit die 17de eeu en is waarskynlik van die Oudfranse roué ("wiel") afgelei en nie van die roosblom nie. Gotiese roosvensters spog nogtans met 'n gesofistikeerde ontwerp wat lyk soos die blomblare van 'n roos. Hulle is een van die tipiese kenmerke van die Gotiese katedrale in Noord-Frankryk, alhoewel roosvenster reeds in vroeër periodes van die Middeleeuse boukuns gebruik is. Die boumeesters van die Franse katedrale het die roosvensters meestal sentraal bo-oor die portale geplaas waar hulle buitengewone en pragtige ontwerp 'n sterk suggestiewe en meditatiewe werking op die Middeleeuse gelowiges in hulle strewe na spiritualiteit en buitewêreldse ervarings gehad het. Die buitewêreldse, harmoniese en pragtige indruk van roosvensters is deur die gebruik van gekleurde glas versterk en was 'n simbool vir die manier waarop die Goddelike liefde na alle rigtings uitgestraal het.


Chinon is 'n Franse stad in die département Indre-et-Loire van die administratiewe gewes (région) Centre met 'n oppervlak van 39 vierkante kilometer en 7 986 inwoners (2009). Chinon dien naas Loches as een van die onderprefekture van die département. As deel van die historiese landskap Touraine, wat ook dikwels die "tuin van Frankryk" (Frans: le jardin de la France) genoem word, het Chinon die bynaam "blom van die tuin van Frankryk" (la fleur du jardin de la France) gekry. Chinon, wat aan die oewers van die Vienne-rivier lê, staan daarnaas bekend vir die indrukwekkende bouvalle van sy kasteel en sy moderne kernkragsentrale met vier aktiewe hoëdrukreaktors en drie magnoxreaktors wat intussen buite werking gestel is. Die eerste menslike nedersettings in die gebied van Chinon het in die Jongsteentydperk ontstaan. Die Gallies-Keltiese oppidum, wat later hier bestaan het, is in die Romeinse periode tot 'n castrum uitgebou. Die eerste Christene in Chinon het Brictius van Tours (Frans: Brice, omstreeks 370-444), 'n aanhanger van Maarten van Tours wat die kerk Sint-Maarten gestig het, en Mexme, die stigter van 'n kerk en klooster, ingesluit.


Rjoerik-dinastie (afgelei van die Oudnoorse Hrœrikr "beroemde heerser") was die naam van die eerste heerser van Kiëf-Roes en sy afstammelinge. Die heersers het die titel великий князь (weliki knjaz of grootprins) en later царь (tsaar) gehad en het van die negende tot die dertiende eeu in Kiëf-Roes oor die verskillende stadstate regeer en tot in 1598 oor Moskowië en Rusland. Dit is opgevolg deur die Romanof-dinastie. Rjoerik (860 - 879), ’n halflegendariese Skandinawiese Warangiër (Wiking), was die eerste heerser van die streek. Hy het die dinastie begin wat vir die volgende 700 jaar regeer het. Sy hoofstad was Nowgorod in die noorde. Sy opvolger, Oleg, het die hoofstad in omstreeks 880 na Kiëf geskuif en dus die fondament gelê vir wat later as Kiëf-Roes bekendgestaan het. Die eerste heersers was Skandinawiërs, maar mettertyd het hulle met die Slawiese volke saamgesmelt. Die eenheid in Kiëf-Roes is later versteur, onder meer deur burgeroorloë tussen die verskeie prinse, en teen 1132 het dit begin versplinter in verskeie kleiner state.


Little Norway is 'n opelugmuseum en gewilde toeristebestemming in Blue Mounds, 'n dorp in die Amerikaanse deelstaat Wisconsin. Die museum pronk met 'n outentieke Noorse dorp en word in die Amerikaanse National Register of Historic Places gelys. Aangesien die landskap in die suidweste van Wisconsin baie op dié van Noorweë lyk het die Noorse immigrant Osten Olson Haugen uit Telemark hom met sy gesin teen die middel van die 19de eeu in die beskermde vallei aan die voet van 'n heuwel gevestig. Die huidige museumdorp is in 1927 deur die Noors-Amerikaner Isak Dahle gestig wat die vallei Nissedahle ("Kaboutervallei") genoem het. Een van die bekendste besienswaardighede in Little Norway is Norway Building, 'n gebou wat in 1893 in Noorweë vir die Columbian Exposition in Chicago opgerig is. Dit is later na die opelugmuseum Little Norway verskuif en is tans een van die voorbeelde van outentieke Noorse staafkerk-boukuns buite dié Skandinawiese land. Die webwerf van die museum


Hierdie artikel handel oor die Suid-Afrikaanse aanbieder en dokumentêrvervaardiger. Vir die outeur, sien Johann Botha (skrywer). Johannes Petrus (Johann of Grotman) Botha (8 Augustus 1963 – 7 Junie 2017) was 'n veelsydige Afrikaanse aanbieder op radio en televisie, en dokumentêrvervaardiger. Hy was benewens ook 'n skubaduik-, musiek-, poësie-, Afrikaans- en skaakentoesias. Hy het veral bekendheid verwerf vir sy betrokkenheid by die SAUK se omgewingsbewustheidsprogram, 50/50. By RSG en Pretoria FM was hy 'n gewilde radioaanbieder, en was verantwoordelik vir klassieke programme soos Dis Opera, Die Tweede Beweging, Spookstasie, Tempo, Botha Blues en Nagmusiek. Hy is beskou as een van die beste Afrikaanse radioaanbieders van sy generasie en het volgens ATKV met vele nominasies tot ATKV-mediaveertjies vir beide sy radio en TV-werk mee gespog. Die beheerliggaam het verder oor Botha gekenmerk dat "sy veelsydigheid het geen perke geken nie." Botha was by geleentheid ook rugby- en krieketkommentator. Hy het 'n kenmerkende loslit en plat-op-die-aardestyl gehad, en het verkies om kaalvoet te loop, met geskeurde T-hemp, en hare wat baie lank gedra is.


Wubi (Windows-based Ubuntu Installer) is 'n amptelike vrye sagteware, Windows gebaseerde installeerder vir die Ubuntu-bedryfstelsel. Wubi is as 'n onafhanklike projek van Ubuntu gebore maar word sedert weergawe 8.04 by Ubuntu ingesluit. Wubi kan ook op die Ubuntu Live CD aangetref word en is ook by Ubuntu 7.10 Gutsy Gibbon weergawe ingesluit. Die doel van die projek is om gebruikers van Windows bekend te stel aan Linux deur Ubuntu te gebruik sonder om enige risiko te loop om data te verloor as gevolg van formatering of segmentering van hul hardeskywe. Wubi kan ook gebruik word om Ubuntu vanuit Windows te oninstalleer. Wubi is nie 'n virtuele masjien nie, dit skep eerder 'n alleenstaande installasie binne 'n lusgemonteerde toestel. Dit is nie opsigself 'n Linux-verspreiding nie maar eerder 'n installeerder vir die Ubuntu bedryfstelsel. Wubi installeer nie Ubuntu direk op sy eie hardeskyf-partisie nie en kan ook nie ongebruikte hardeskyfspasie gebruik om die bedryfstelsel te installeer nie. 'n Mens sou egter bogenoemde kon vermag met die LVPM (Loopmounted Virtual Partition Manager) gebruik om die Wubi-gegenereerde Ubuntu installasie na 'n regte partisie te verskuif, soos byvoorbeeld op 'n USB flitskyfie.


Vinci is 'n dorp en munisipaliteit in Toskane, Italië. Die dorp is in ongeveer 1250 gestig en is hoofsaaklik bekend vir sy nabyheid aan die geboorteplek van Leonardo da Vinci. Vinci word deur die Toskaanse heuwels omring. Die Kasteel van Vinci, wat 'n toring as sy oorspronklike kern gehad het, is deur Conti Guidi gebou. In die tweede helfte van die 13de eeu, het Vinci onder die regsgebied van Florence geval, waarna die Guidi-familie die kasteel verkoop het. Dit is in 1260 deur die familie teruggekoop, maar slegs tien jaar later permanent aan Florence verkoop. Die dorp ontvang jaarliks sowat 500 000 toeriste, wat die geboorteplek van Leonardo asook die Leonardo-museum besoek. Hierdie artikel is ’n saadjie. Voel vry om Wikipedia te help deur dit uit te brei.


Richard van der Westhuizen is 'n Suid-Afrikaanse musiekkunstenaar en akteur. Richard is in 1953 in Nababeep, Namakwaland, gebore. Na sy laerskooljare in Nababeep matrikuleer hy aan St. Joseph's College in Rondebosch. Hy behaal die graad B.Sc. (Boukunde) aan die Universiteit van Pretoria. Hy werk 'n ruk lank vir 'n boekie in Pretoria en toe 'n jaar lank as kroegman van die Okiep Hotel. Daarna begin hy met toneelspel. Van Richard se verhoogoptredes sluit in: Die van Aardes van Grootoor, deur Pieter-Dirk Uys, 1979, Markteater, Johannesburg. Die Staatsgetuie, deur Agatha Christie, 1979, Windhoekteater. Plaston DNS-kind, deur P.G. du Plessis, 1981, Stadskouburg, Bloemfontein. Die Goue Kring, deur Uys Krige, 1982, Stadskouburg, Bloemfontein. Die Potlooddief en die Engel, deur Ampie van Straten, 1985, Staatsteater, Pretoria. The Time of the Hyena, deur Mitzi Booysen, 1986, Windybrowteater, Johannesburg. Hamlet, deur William Shakespeare, 1987, Staatsteater, Pretoria. Panorama, deur Pieter-Dirk Uys, 1987, Grahamstadfees.


Die Atherton Plato (Engels: Atherton Tablelands) is 'n vrugbare plato wat deel vorm van die Groot Skeidingsgebergte in Queensland, Australië. Dit is wes tot suid-suidwes binnelands vanaf Cairns geleë, diep in die trope maar sy hoë ligging gee daaraan 'n klimaat wat dit geskik maak vir melkboerdery. Die gebied beslaan 'n oppervlakte van ongeveer 32 000 km² met 'n gemiddelde hoogte van tussen 600 tot 900 m bo seevlak. Die hoofrivier wat oor die plato vloei is die Barronrivier wat deur die Tinaroomeer opgedam word om besproeingsboerdery te bevorder. Atherton is vir die eerste keer deur James Mulligan in 1875 verken, maar John Atherton was die eerste pionier om homself in 1877 daar te vestig naby die dorp wat nou sy naam dra. John Atherton was dan ook die persoon wat tin daar ontdek het. 'n Toeloop van myners het op hierdie ontdekking gevolg. Die bou van 'n pad deur die plato het 'n tweede toeloop tot gevolg gehad, naamlik die houtkappers wat op soek was na die gesogte rooi seder van die reënwoud.


Die term Bergenvaarders (Duits: Bergenfahrer) het vanaf die Middeleeue na die Hanseatiese koopmans en seelui verwys wat oorwegend by die handel met Noorweë en hier veral die hawestad Bergen (met die plaaslike Duitse kantoor Bryggen) betrokke was. Die Bergenvaarders het as koopmans in hulle Hanseatiese stede van herkoms in die plaaslike korporasies van Bergenvaarders saamgesluit om sodoende hul ekonomiese, politieke en sosiale belange te bevorder. Hierdie soort korporasies het in die stede van die Wendiese Hanseverbond aan die Oossee, veral in Lübeck en Stralsund, maar ook in die mededingende susterstad Bremen aan die Noordsee bestaan. In Bergen was hulle almal ondergeskik aan die Kantoor, wat oor 'n eie regspersoonlikheid beskik het (Latyns communis mercator hanse Theutonicae Bergis existens of Middelnederduits Der gemene kopmann to Bergen). In teenstelling met die Hanseverbond het die Bergense Kantoor sy eie seël ontwerp wat 'n bekroonde stokvis getoon het en later in twee helftes verdeel is om ook die halwe dubbelarend van die Heilige Romeinse Ryk as simbool vir die keiserlike Duitse koopman te toon. Die bekroonde stokvis het ook steeds in die wapens en kentekens van die verskillende stede se Bergenvaarders verskyn.


Brümilda van Rensburg (gebore 30 Oktober 1956) is 'n bekende Suid-Afrikaanse aktrise. Sy is op 30 Oktober 1956 in Philippolis in die Vrystaat gebore en het in Pretoria grootgeword. Sy het die graad, BA Honneurs in Drama met lof aan die Universiteit van Pretoria verwerf en twee keer die universiteit se Ludwig Binge-toekenning ontvang vir haar sukses in die uitvoerende kunste. Haar toneelspeltalent is reeds op skool raakgesien by die Afrikaanse Hoër Meisieskool in Pretoria en sy het die eerste skolier geword wat erekleure vir toneelspel ontvang het. Binnelanders (TV-reeks), 2014- Leading Lady, 2014 Musiek vir die Agtergrond, 2013 High Rollers 2012–2013 Hartland, 2012 The Power of Three, 2011 as Olivia Eternity, 2010 as Lilian Shapiro Egoli: Afrikaners is plesierig, 2010 as Louwna Egoli: Plek van Goud (TV-reeks), 1992–2009 as Louwna Agter Elke Man, 1990 as seremoniemeester Return to Justice, 1990 Brutal Glory (video), 1990 as Lottie Eendag vir Altyd, 1988 Edge of Innocence, 1988 Dancing in the Forest, 1988 'n Wêreld sonder Grense, 1987 Arme moordenaar (TV-fliek), 1986 Boetie op manoeuvres (Wild Maneuvres), 1985 as gas by partytjie Nag van Vrees, 1985 Koöperasiestories (TV-reeks), 1983 as Flora Egoli: Plek van Goud waarin sy die rol van Louwna vertolk.


Sergius III was die 119de pous van die Rooms-Katolieke Kerk. Pous Sergius III is gebore in Rome, Italië in 'n adellike familie, die seun van Benedictus. Pous Formosus benoem Sergius as biskop van Caere. Op 29 Januarie 904 volg hy Pous Leo V op en regeer tot sy dood op 14 April 911. Hy word opgevolg deur Pous Anastasius III. Die naam ‘Sergius’ beteken 'dienaar'. Pous Sergius III was twee keer pous. Vir die eerste periode vanaf 897 was hy 'n teenpous en vanaf 14 April 911 'n wettige pous. Aan die einde van die 9de en die begin van die 10de eeu is Rome gekenmerk deur 'n bitter stryd tussen adellike groepe. Die stryd val saam met die stryd om die koningskap van Italië en die titel van keiser van die Heilige Romeinse Ryk. Sergius was een van die teenstanders van Pous Formosus. Formosus het Arnolf van Karintië gesteun. Formosus het Sergius benoem as biskop van Caere om hom uit Rome weg te kry. Na die dood van Pous Johannes IX in 900 is Sergius tot pous verkies, maar hy word uit Rome verdryf deur koning Lambert van Spoleto.


Versleuteling of enkripsie soos gebruik in kriptografie is 'n al hoe meer belangrike prosedure om data te beskerm. Versleutelde data kan nie deur ander partye gelees word nie. Versleuteling is wanneer data, bv. 'n teksboodskap, in 'n onleesbare versleutelde kode vertaal word. Hierdie data kan dan vervoer of geberg word, en dit kan slegs met die regte sleutel weer ontsleutel word na die oorspronklike data (of teks.) Die versleuteling en ontsleuteling kan redelik kompleks raak. Versleutelingsprosesse se kompleksiteit word in bisse gemeet, bv. 256, 512 of 1024. Indien the sleutel te kort is, kan mens 'n rekenaar programmeer om elke moontlike sleutelkombinasie te toets, en sodoende kan 'n mens die kode ontsyfer sonder die sleutel. Maar met komplekse algoritmes raak die tyd wat benodig is om 'n sleutel so te breek, eksponensieël meer. Soos vinniger rekenaars ontwikkel word, raak dit dus belangriker om langer en beter sleutels te gebruik. Kriptografie Kriptologie Publiekesleutelkriptografie IPSec Sleutel Wagwoord Wikimedia Commons het meer media in die kategorie Versleuteling. Hierdie artikel is ’n saadjie. Voel vry om Wikipedia te help deur dit uit te brei.


Anastasius III was die 120ste pous van die Rooms-Katolieke Kerk. Die pous word soms verwar met Teenpous Anastasius III. Pous Anastasius III is gebore in Rome, Italië die seun van Lucianus. In Junie 911 volg hy Pous Sergius III op en regeer tot sy dood in Augustus 913. Hy word opgevolg deur Pous Lando. Die naam ‘Anastasius’ beteken 'heropgestane'. Twyfelagtige bronne beweer dat Pous Anastasius III die buite-egtelike seun van sy voorganger Pous Sergius III was, maar dit is waarskynlik 'n verwarring met Pous Johannes XI. Anastasius se pontifikaat is oorheers deur die invloed van Theophylactus en sy vrou Theodora. Howel die Goeie, koning van Wallis, besoek die pous om sy advies te vra oor die opstel van 'n wetboek vir die Kelte. Die pous stel ook die kerklike indeling van Duitsland vas. Die Noormanne van Rollo word tydens sy bewind gekersten. Hy word in Junie 913 vermoor. Duff, Eamon (2001). Saints and Sinners: A History of the Popes, Yale University Press. ISBN 0-300-09165-6 Maxwell-Stuart, P. G. (2002).


Die Rugbywêreldbeker 1987 (Engels: 1987 Rugby World Cup) het vanaf 22 Mei tot en met 20 Junie 1987 in beide Australië en Nieu-Seeland plaasgevind. Dit was die eerste rugbywêreldbeker van die vierjaarlikse rugbywêreldkampioenskap wat deur die Internasionale Rugbyvoetbalraad (IRVR) aangebied word. 16 nasionale rugbyspanne het aan die Rugbywêreldbeker 1987 deelgeneem: Die destydse sewe lede van die IRVR (Australië, Engeland, Frankryk, Ierland, Nieu-Seeland, Skotland en Wallis), saam met die voorste nielede wat deur die IRVR genooi is (Argentinië, Fidji, Italië, Japan, Kanada, Roemenië, Tonga, die Verenigde State en Zimbabwe). Vir Wes-Samoa is ten spyte van ’n beter speelkwaliteit in vergelyking met sommige van die genooide nasionale rugbyspanne nie ’n uitnodiging gestuur nie. Die Sowjetunie is wel genooi om aan die toernooi deel te neem, maar hulle het weens Suid-Afrika se lidmaatskap by die IRVR dié aanbod verwerp. Suid-Afrika kon nie aan die rugbywêreldbeker deelneem nie as gevolg van ’n sportboikot teen dié land. Tydens die Rugbywêreldbeker 1987 is 32 wedstryde gespeel.


Jacques Rogge (Gent, 2 Mei 1942 – 29 Augustus 2021) was 'n Belgiese ortopediese chirurg en sportbeampte. Hy was vanaf 2001 tot 2013 die agtste president van die Internasionale Olimpiese Komitee (IOK). Hy het in Deinze, België gebly. Hy neem aan die seil-items tydens die Olimpiese Somerspele van 1968, 1972 en 1976 deel. As seiler word hy eenmaal wêreldkampioen en behaal twee keer 'n tweede plek. Hy word sestien keer tot Belgiese kampioen getroon. Verder was hy ook 'n lid van die Belgiese rugbyspan. Tussen 1990 en 1992 word Rogge verkies tot voorsitter van die Belgiese Olimpiese Komitee. In 1991 word hy 'n volwaardige lid van die IOK. In 2001 volg Rogge vir Juan-Antonio Markies van Samaranch op as voorsitter van die IOK. Die eerste Spele wat onder sy voorsitterskap plaasvind was die Olimpiese Winterspele 2002 in Salt Lake City. Tydens die Spele het hy verkies om eerder in die Olimpiese dorp te bly as in 'n vyfsterhotel. As voorsitter kry hy vinnig die bynaam "meneer skoon" vir sy werk teen die gebruik van opkikkers en verbode middels. Hierdie artikel is ’n saadjie.


Die Spesiale Olimpiade is 'n internasionale organisasie wat persone met verstandelike beperkinge help om hulle selfvertroue, sosiale vaardighede en fisiese kondisie te verbeter. Hulle organiseer ook die Spesiale Olimpiese Wêreldspele elke vier jaar. Die Spele vind die jaar voor die "normale" Olimpiese Spele plaas. Die eed wat die atlete voor die wedstryde aflê is: "Let me win. But if I cannot win, let me be brave in the attempt" (Laat my wen. Maar as ek nie kan nie, laat my braaf probeer). Die leuse van die Spesiale Olimpiade is: meedoening is belangriker as die oorwinning. Die Spesiale Olimpiade is in 1968 in Chicago deur Anne McGlone Burke en Eunice Kennedy Shriver gestig. Die eerste Spesiale Somerspele vind in 1968 in Chicago, Verenigde State plaas. In 1977 vind die eerste Spesiale Winterspele plaas. In 1988 word die Spesiale Olimpiade amptelik deur die Internasionale Olimpiese Komitee (IOK) erken. Dit is die enige sportorganisasie wat tot hede toestemming van die IOK verkry het om die titel Olimpies te mag gebruik.


Hierdie artikel behoort versmelt te word met kunsmis. Bemesting of misstowwe is chemiese verbindings wat vir plante gegee word om hul groei te bevorder. Bemesting word gewoonlik tot die grond toegedien om deur die plante se wortels opgeneem te word of deur middel van blaarvoeding. Bemesting kan organies wees of anorganies. Dit kan materiaal wees wat natuurlik voorkom of vervaardig word deur natuurlike prosesse soos in die geval van kompos of deur chemiese prosesse (soos die Haber-proses). Hierdie chemiese verbindings verseker dat grasperke, tuine, landbougewasse mooi daar uitsien aangesien hulle verseker dat die plante hul noodsaaklike voedingstowwe kry wat plantegroei bevorder. Misstowwe verskaf tipies in verskillende verhoudings die drie hoof voedingstowwe (stikstof, fosfor, kalium:N-P-K), die sekondêre voedingstowwe (kalsium, swael, magnesium en soms ook spoorelemente oftewel mikrovoedingstowwe wat 'n rol speel in die voeding van plante en diere (boor, chloor, mangaan, yster, sink, koper, molibdeen en seleen). Al is stikstof volop in die aarde se atmosfeer is daar relatief min plante met die vermoë om stikstof direk vanuit die atmosfeer vas te lê.


Hier volg 'n lys van dorpe en stede in Madagaskar waar van die name verander is: Brickaville → Ampasimanolotra Diego Suárez → Antsiranana Fort Dauphin → Tôlanaro Hell-Ville → Andoany Majunga → Mahajanga Sainte-Marie → Nosy Boraha (Nosy Boraha is nie baie gebruik nie) Tananarive → Antananarivo Tuléar → Toliara Hierdie artikel is ’n saadjie. Voel vry om Wikipedia te help deur dit uit te brei.


Hier volg 'n lys van dorpe en stede in Tsjad waarvan die name verander is: Faya → Largeau → Faya-Largeau → Faya (voorgestel) Fort-Archambault → Sarh Fort-Foureau → Kousséri Fort-Lamy → N'Djamena (1973) Hierdie artikel is ’n saadjie. Voel vry om Wikipedia te help deur dit uit te brei.


Hier volg 'n lys van plekke in die Republiek die Kongo waarvan die name verander is: De Chavane → Loulombo Dolisie → Loubomo (1975) → Dolisie (1990) Rousset → Fort Rousset (1904) → Owando (1977) Jacob → Nkayi (1975) Nkuna → Brazzaville (1880) Ponta Negra → Pointe-Noire http://www.absoluteastronomy.com/topics/Loubomo - Inligting oor die naamsverandering. http://www.brazzaville-adiac.com/index.php?action=depeche&dep_id=17808&cat_id=3&oldaction=home&regpay_id=0 - Inligting oor die naamsverandering. http://www.freebase.com/view/en/owando[dooie skakel] - Inligting oor die naamsverandering. http://www.britannica.com/facts/5/467657/Nkayi-as-discussed-in-Republic-of-the-Congo[dooie skakel] - Voormalige naam is Jacob. Hierdie artikel is ’n saadjie. Voel vry om Wikipedia te help deur dit uit te brei.


Salsa is 'n populêre dans van Karibiese oorsprong wat op salsamusiek gedans word. In baie style van salsa-dans, as 'n danser hul gewig verskuif deur te trap bly die bolyf byna onaangeraak deur die gewigsveranderinge. Gewigsveranderings veroorsaak dat die heupe beweeg. Arm- en skouerbewegings word ook ingesluit. Salsa gebruik oor die algemeen musiek wat wissel van sowat 150 klop per minuut tot sowat 250 kpm, hoewel die meeste dans iewers tussen 160-220 kpm gedoen word. Die basiese salsa-dansritme bestaan uit drie stappe vir elke vier klanke musiek. Die vreemde aantal stappe skep die sinkoppering inherent aan Salsa-dans en verseker dat dit 8 klanke musiek neem om terug te gaan na 'n nuwe reeks stappe. Salsa-dans word gewoonlik in nagklubs, kroeë, danslokale, restaurante en buite gehou, veral as deel van 'n buitelugfees. Salsa-dans is 'n internasionale dans wat in die meeste metropolitaanse stede in die wêreld gevind kan word. Feeste word jaarliks gehou, dikwels bekend as 'n Salsa-kongres, in verskeie gasheerstede wat daarop gemik is om salsa-dansers uit ander stede en lande te lok.


Jurie Els is 'n bekende Afrikaanse liedjieskrywer en sanger. Hy het bekendheid verwerf toe hy in 1991 as die algehele wenner van die eerste Noot vir Noot TV-vasvraprogram op televisie uit die stryd getree het. Els begin sy sangloopbaan in 1993 deur saam met Ken Mullan voor regstreekse gehore op te tree. Sy album Vat-Vat, was 'n platinumverkoper in 1995. Sedert 1994 het hy 36 albums/DVD's die lig laat sien. Hy het sedert 1984 meer as 600 liedjies se lirieke vir meer as 50 Suid-Afrikaanse kunstenaars geskryf, insluitende treffers vir kunstenaars soos Sonja Herholdt, Rina Hugo, Gé Korsten, Carike Keuzenkamp, Bobby Angel, Robbie Klay, OTH, Joanna Field, Caroline du Preez, Nádine en Patricia Lewis. Els matrikuleer in 1981 van die Hoërskool Vrede en trou in 2005 met die hoogspringer en tweemalige Olimpiese silwermedalje-wenner Hestrie Cloete. Hulle het twee kinders: Chrizette en Jason John Els. Els is in 2009 aangekla van onsedelike aanranding teen medesanger Robbie Klay. Die regter, Chris Eksteen, het Klay se getuienis as onvoldoende afgemaak en Els vrygespreek.


'n Lughawe is 'n groot, gelyk terrein met aanloopbane (vliegveld) waarop vliegtuie kan land (landingsbaan) en opstyg (stygbaan), 'n lugbeheertoring en radar; verder terminaalgeboue met kantore vir die administrasie van die lugdienste en geriewe vir passasiers. Gewoonlik bestaan die terminaalgeboue uit 'n aankomssaal met bagasie-area (bagasie-opeisgebied), 'n vertreksaal met inweeg-toonbanke, sekuriteitsbeheer, paspoort- en doeanebeheer vir buitelandse vlugte, vluginligtingsborde, winkels en sale waar die reisigers vir hulle vlug kan wag. Verder beskik groot lughawens deesdae oor moderne infrastruktuur soos spoorwegstasies, bus- en taxistaanplekke, parkeergarages, motorhuur, boekstalletjies, poskantore, winkelsentrums, hotelle, restaurante, kafees, polisie- en brandweerstasies, hospitale ens. 'n Groot aantal bedrywe en hulle grondpersoneel sorg vir 'n vloeiende verloop van sake op die lughawe: spyseniers, brandstofversorging, skoonmakers, bagasievervoer, vliegtuigloodse ens. 'n Lughawe is 'n terrein wat gebruik word vir die opstyging en landing van burgerlike vliegtuie en vir die uitvoering van alle ander bedrywighede wat daarmee verband hou.


Die O.R. Tambo Internasionale Lughawe (IATA: JNB, ICAO: FAOR, kort ORTIA) is 'n reuse lughawe naby Johannesburg, Gauteng, Suid-Afrika, en die belangrikste lughawe vir binnelandse en buitelandse vlugte in Suid-Afrika. Die lughawe is ontwerp vir 'n maksimumkapasiteit van 28 miljoen passasiers per jaar. Die O.R. Tambo-lughawe word as 'n hooggeleë lughawe met hoë temperature geklassifiseer. Op 1 700 meter bo seevlak is die lug merkbaar dunner sodat die totale gewig van vliegtuie verminder moet word - gewoonlik deur minder brandstof in te neem. Ook moet die aanloopbane hier langer wees - die lughawe se twee aanloopbane van respektiewelik 3300 en 4400 meter word tans as van die langstes ter wêreld beskou. Die lughawe is die grootste op die vasteland van Afrika, en het in 2007 tot 19 440 000 reisigers hanteer. In 1996 het Johannesburg se lughawe dié van die Egiptiese hoofstad Kaïro as die besigste op die Afrika-vasteland verbygesteek en is nou een van die eenhonderd besigste lughawens ter wêreld. Teen die jaar 2010 het dit meer as 21 miljoen passasiers hanteer. Die lughawe is in 1952 as Jan Smuts-lughawe in Kemptonpark aan die Oos-Rand geopen.


In 2001 was die bevolking van die Verenigde Koninkryk 58 789 194, maar in 2008 was dit na raming tussen 60 en 62 miljoen. Die Verenigde Koninkryk het die derde grootste bevolking in die Europese Unie (naas Duitsland met 82 miljoen en Frankryk met 63 miljoen inwoners), en ook die een en twintigste grootste bevolking ter wêreld. Die land het die derde grootste bevolkingsdigtheid in die E.U. (naas Nederland en België). Dat Frankryk se bevolking amper dieselfde as dié van die V.K. is, maar sy grondgebied twee keer groter, gee 'n aanduiding van presies hoe dig bevolk die land is. Ook wat rassesamestelling betref, onderskei die V.K. hom in dié opsig van die res van die Unie deurdat ruim 92,1% van die bevolking blank is, oftewel 85% blanke Britte. Die bevolking word, net soos in die res van Europa, deur toenemende veroudering gekenmerk. Intussen is sowat 15 persent van die bevolking ouer as 65 jaar. Die meerderheid van die bevolking is Christene. Meer as 95 persent van die bevolking praat Engels as huistaal, maar meer as 99,9% kan die taal praat.


Die Porsche-museum is 'n motormuseum in die Duitse stad Stuttgart. Die museum is naby die hoofsetel van Porsche in Stuttgart-Zuffenhausen geleë en het sy deure in 1976 geopen. Die nuwe Porsche-museum is op 31 Januarie 2009 geopen. Vanaf middel-2005 is die museum opgeknap en uitgebrei volgens 'n ontwerp van die Weense argitekfirma Delugan Meissl. In die gebou, met 'n uitstallingsruimte van 5600 m2, word tagtig voertuie tentoongestel en kan mens allerlei feite oor Porsche verneem. Vierwieldryf Porsche 360 Cisitalia (1947) Porsche 356 Nr. 1 Roadster (1948) Porsche Typ 804, 'n Formule 1 renmotor (1962) Porsche 917 Short coupé (1970) Porsche 917 Long coupé (1971) The 1100 hp Porsche 917/30 Spider (1973) Porsche 956C coupé (1981–1985) McLaren TAG Porsche F1 (1985) Porsche 911 GT1 met sy Le Mans nommer 25 (1998) Die 612 pk Carrera GT (2003) Die nuwe Porsche-museum in aanbou, September 2007 Die nuwe museum in aanbou, November 2008 Die voltooide Porsche-museum, Januarie 2009 Aansig vanuit die weste Nuwe Porsche-museum open op 31 Januarie 2009 Geargiveer 21 Februarie 2009 op Wayback Machine (nl) Webwerf van die Porsche-museum


Leonees is 'n Romaanse taal wat in sommige dele van die Spaanse provinsies León, Zamora, en in die gebied Miranda de Douro en Bragança in Portugal gepraat word (waar dit amptelik erken word as Mirandees). Die taal het uit Latyn ontwikkel met bydraes van die voor-Romaanse tale wat in die gebied van die Leoniërs, 'n ou stam op die Iberiese Skiereiland, gepraat is. Kastiliaans Spaans bereik die gebied later, in die 14de eeu, toe die sentrale regering gesante en amptenare stuur om politieke en kerklike posisies te beklee. Wikimedia Commons het meer media in die kategorie Leonees. Héctor García Gil. Asturian-leonese: Linguistic, Sociolinguistic and Legal Aspects Geargiveer 4 September 2011 op Wayback Machine Asturian Language Academy Geargiveer 29 Maart 2010 op Wayback Machine González i Planas, Francesc. Institutum Studiorum Romanicorum «Romania Minor». The Asturleonese Dialects. Geargiveer 20 Desember 2012 op Wayback Machine La Caleya Cultural Association. Furmientu Cultural Association. Faceira Cultural Association. El Teixu Cultural Association. Hierdie Spanje-verwante artikel is 'n saadjie. U kan help deur dit uit te brei.


Die Þjórsá (Yslands: Stierrivier) is met sy lengte van 230 kilometers die langste rivier van Ysland en stroom in 'n suidelike rigting na die Atlantiese Oseaan. Die oorsprong van die Þjórsá is geleë by die Hofsjökull-gletser. Die Þjórsá loop langs die historiese boerdery Stöng en vloei iewat verder stroomaf saam met die Tungnaá. Verder suidwaarts lê die eiland Árnes in die breë rivier. Dan bereik die rivier uiteindelik die hringvegur ("die Ringpad oftewel Roete 1"), waar die hoofweg tussen Selfoss en Hella oor die rivierbrug loop. In die Þjórsá word twee waterkragsentrales gevind: Búrfellsvirkjun vlak by die vulkaan Hekla, en die Sultartangavirkjun. Die Búðarhálsvirkjun is in aanbou, en op die tekenbord is twee ander: die Núpsvirkjun en die Urriðafossvirkjun. In die Þjórsá is verskillende aantreklike watervalle. Vanaf die oorsprong stroomaf is onder meer die Kjálkaversfoss, Dynkur, Gljúfurleitarfoss, Tröllkonuhlaup, Þjófafoss, Minna-Núps flúðir, Búðafoss en die Hestfoss. Die laaste waterval Urriðafoss (Salmwaterval) word stroomaf van die hringvegur gevind. Foto: Þjórsárver Geargiveer 27 September 2007 op Wayback Machine


Ramón del Valle-Inclán (* 28 Oktober 1866 in Vilanova de Arousa; † 5 Januarie 1936 in Santiago de Compostela) was 'n Spaanse romanskrywer en dramaturg. Hierdie artikel is ’n saadjie. Voel vry om Wikipedia te help deur dit uit te brei.


Deneysville is 'n dorp in die noordooste van die Vrystaat (in Suid-Afrika), langs die Vaaldam. Die dorp is 24 km vanaf Sasolburg. Die dorp is in 1930 op die plase Wilhelmina en Witpoort gestig en was vernoem na Deneys Reitz wat die Minister van Lande was toe die Vaaldam gebou is. Deneysville is 'n oorddorp en verskaf 'n volle reeks fasiliteite vir waterontspanningaktiwiteite. Lys van dorpe in Suid-Afrika Som van die hoofplekke Deneysville en Refengkgotso tydens die 2011-sensus. Hierdie artikel is ’n saadjie. Voel vry om Wikipedia te help deur dit uit te brei.


Die swartrenoster (Diceros bicornis) is 'n renosterspesie endemies aan die oostelike en suidelike gebiede van Afrika. Saam met die witrenoster is dit een van die twee renostersoorte wat in Suid-Afrika voorkom. Die spesie in die algemeen word geklassifiseer as 'n kritiek bedreig. In die 1970's was daar nog 'n geraamde 65 000 swartrenosters in lewe, wat weens stroping egter gedaal het tot 'n laagtepunt van minder as 2 300 in 1993. Hul getalle het herstel tot 4 880 in 2010, en tussen 5 366 en 5 627 in 2020. Gevolglik het hul bevolking van hul laagtepunt (1993-1995) meer as verdubbel, maar daar is steeds 90% minder swartrenosters as drie mensegenerasies gelede. Swartrenosters word aangetref in gebiede met beskikbare water, in areas tussen woud en grasvlaktes. Vroeër het die swartrenoster van ongeveer 10 grade Noord tot by die punt van Afrika voorkgekom. Die verspreidingsgebied is egter hewig verklein en die dier is vandag beperk tot wildreservate in Kenia, Tanzanië, Namibië, Zambië en Suid-Afrika. Die Internasionale Unie vir die Bewaring van die Natuur het op 7 Julie 2006 aangekondig dat een van die swartrenostersubspesies, Diceros bicornis longipes, voorlopig as uitgesterf beskou word.


'n Konfederasie (Latyn: confoederatio = con + federare van foedus verbond) is 'n verbond tussen state soos die Switserse Konfederasie van vroeër. By ’n federasie staan deelstate onder gesag van ’n federale regering en 'n federale grondwet. By ’n konfederasie word soewereine state saamgebind deur ’n verdrag (en nie 'n grondwet nie). By ’n konfederale staatsvorm kan die saambindende verdrag ook maklik opgesê word. Switserland was voorheen ’n konfederasie, maar is tans ’n federasie. Die huidige Europese Unie is ’n voorbeeld van ’n konfederale staatsvorm. Afrika-unie Benelux (Konfederasie uit België, Luxemburg en Nederland) Europese Unie Franse Unie (1946–1958) Gekonfedereerde State van Amerika (1861–1865) Republiek van die Sewe Verenigde Nederlande (1581–1795) Senegambië (1982–1989) Serwië en Montenegro (2003–2006) Switserland (tot 1848) Tsjeggo-Slowakye (1938–1939 en 1969–1992) Verenigde State van Amerika (tot 1787) HAT Verklarende Handwoordeboek Van Die Afrikaanse Taal (F.F. Odendahl/R.H. Gouws) Kaapstad 2005 Wikipedia Nederlands


Samvat is 'n term wat na eras wat in die Indiese Hindoe-kalender gebruik word verwys. Hulle is: Vikrama Samvat Shaka Samvat Bangla Samvat Jaina Samvat (Nirvana Mahavira) Vir die omskakeling van jaartalle in die Gregoriaanse (Westerse) tyd na hierdie periodes: Vikrama: voeg 57 of 56 toe Shaka: trek 78 of 79 af Bangla: trek 593 of 594 af Jaina (Mahavira Nirvana): voeg 527 of 526 toe Gebruik die eerste van die twee getalle wanneer die datum tussen die begin van die Indiese tyd en die einde van die Westerse tyd val. Gebruik die tweede wanneer die datum tussen die begin van die Westerse tyd en die einde van die Indiese tyd val.


Shraavana is die vyfde maand van die Hindoekalender. Shraavan, ook bekend as Sawan, begin volgens die westerse kalender tussen 22 Julie en 22 Augustus wanneer die Son in die sterrebeeld Kreef staan. Hierdie artikel is ’n saadjie. Voel vry om Wikipedia te help deur dit uit te brei.


Die Vitruviaanse Man is 'n wêreldbekende tekening deur Leonardo da Vinci. Dit is in ongeveer 1487 geskep en word vergesel deur aantekeninge gebaseer op die werk van die antieke Romeinse argitek en ingenieur Vitruvius. Dit is 'n inktekening op papier en toon 'n naak man in twee posisies oormekaar met sy arms en bene uitmekaar, binne-in 'n sirkel en vierkant. Die tekening word tans in die Gallerie dell'Accademia in Venesië gehuisves en word net nou en dan tentoongestel. Die tekening is gebaseer op die verband tussen die ideale menslike proporsies met meetkunde, soos beskryf deur Vitruvis in Boek III van sy verhandeling De Atchitectura. Volgens Vitruvius is die menslike figuur die hoofbron van proporsie tussen die Klassieke ordes van argitektuur. The Secret Language of the Renaissance - Richard Stemp The Vitruvian man


Llwynywermod (Wallies: Llwynywermwd), ook Llwynywormwood, is ’n landgoed in Wallis wat aan prins Charles behoort. Dit is geleë naby die dorp Myddfai, Llandovery, Carmarthenshire; prins Charles het dit in Maart 2007 gekoop. Die drieslaapkamer-plaashuis, wat deur Craig Hamilton Architects in ’n woning vir prins Charles omskep is, was eers die waenhuis van die nou verwoeste 13-slaapkamer-landhuis van die Griffies-Williams-familie daar naby. Charles en Camilla, die Hertogin van Cornwallis, het in Junie 2008 in die huis begin bly wanneer hulle Wallis besoek. Huise in die binnehof word as vakansieverblyf gebruik as die prins nie daar woon nie. Die historikus Mark Baker het ’n boek geskryf oor die geskiedenis en restourasie van die landgoed met die naam A Royal Home in Wales: Llwynywermod. Dit is in Februarie 2008 in ’n spesiale leeromslag aan die Prins van Wallis geskenk. Hierdie artikel is merendeels vertaal vanaf die Engelse Wikipedia-artikel en:Llwynywermod Craig Hamilton Architects: Llwynywermod ""The Prince of Wales visits Llwynywermod near Myddfai"". Geargiveer vanaf die oorspronklike op 13 Mei 2008. Besoek op 17 Maart 2009.


Wetgewende verkiesings is gehou in Suid-Afrika op Woensdag, 2 Junie 1999. Die African National Congress (ANC), wat aan die bewind is sedert die einde van die apartheidstelsel in 1994, is herverkies met 'n vergrote meerderheid. Hierdie was die tweede vrye verkiesings wat sedert die einde van die apartheidsera gehou is. Die Nasionale Vergadering van Suid-Afrika bestaan uit 400 lede, verkies volgens proporsionele verteenwoordiging. Tweehonderd lede word vanuit nasionale partylyste verkies, en die ander 200 vanuit partylyste van elk van die nege provinsies. Die President van Suid-Afrika word gekies deur die Nasionale Vergadering ná elke verkiesing. Die ANC, wat aan bewind is sedert 1994, het 66,35% van stemme op die nasionale stembrief gekry. Die nuwe hoofopposisieparty was die Demokratiese Alliansie, heel moontlik van vorige ondersteuners van die Nuwe Nasionale Party. Die NNP het meeste van hul ondersteuning verloor, en het van 20,4% in 1994, na 6,9% in 1999 geval. Die Inkatha-Vryheidsparty het ook grond verloor. Kabinet van Thabo Mbeki Wikimedia Commons het meer media in die kategorie Suid-Afrikaanse algemene verkiesing van 1999. Amptelike IEC-verkiesingsuitslae Suid-Afrikaanse algemene verkiesing, 1999 op electionresources.org


Die Trencavels was 'n belangrike adellike familie in Languedoc gedurende die tydperk vanaf die 10de tot die 13de eeue. Die naam "Trencavel," oorspronklik 'n bynaam en later 'n familienaam, is moontlik afkomstig van die Oksitaanse woorde vir "neutekraker" (trenca avelana). Die naam is tradisioneel beperk tot dié familielede genaamd Raymond, maar die laaste Trencavel burggraaf, Raymond II, het die van bo sy eie gegewe naam verkies en dit vir sy verdrae aangeneem. Die eerste bekende lid van die familie was Ato I, Burggraaf van Albi in die vroeë 10de eeu. Hy is gevolg deur vyf generasies Burggrawe van of Albi in direkte vader na seun afkoms. In hierdie tydperk het die familie die episkopaat van Languedoc begin domineer. Elkeen van die burggrawe van Ato II af het 'n jonger broer genaamd Frotarius (of Frothaire) wat 'n biskop was, of van Albi, Cahors, of Nîmes. In 1069 het die drie dogters van Pieter II van Carcassonne hulle regte tot die Graafskappe van Carcassonne en Razès en die Burggraafskappe van Béziers en Agde aan Raymond Berengar I van Barcelona vir 4 000 mancusos verkoop.


TSV Buchbach is 'n sportklub uit Buchbach in die deelstaat Beiere in Duitsland, veral bekend vir sy sokkerafdeling. Benewens sokker het die klub ook afdelings vir tennis, gimnastiek, ski en ysbal. Die klub is oorspronklik in 1913 gestig as Turnverein Buchbach, maar die klub het eers in 1930 'n sokkerafdeling gekry. In 1945 is die klub deur die Geallieerdes ontbind en in 1946 is dit herstig met die huidige naam. Die klub het bekendheid verwerf deurdat dit die Duitse rekordhouer is vir die meeste amptelike wedstryde sonder 'n nederlaag, naamlik 75. Die rekord is behaal tussen 19 Augustus 1995 en 23 Mei 1998. Amptelike klubwerf


Virus kan na een van die volgende verwys: Biologiese virus, 'n mikroskopiese parasiet wat selle in biologiese organismes besmet. Rekenaarvirus, 'n toepassing wat skadelik vir rekenaars is. Voormalige handelsmerk vir motorkarre in Frankryk. Verskeie rolprente het al die titel Virus gehad (1980, 1995 en 1999).